c: text/html

text:
Buka
Buka ke mofuta wa pampiri o o kwadilweng kgotsa go tshwantshitswe mo letlhareng go le mokawana go be go kopanngwa go nna seopo sengwe. Letlhakoreng le lengwe le a tshwaraganngwa go dira gore e re bula go nne bonolo le gore a seka a kgaogana. Buka e nna le matlhare go ya ka go lategana ga one go bidiwa "tsebe". Mefuta ya buka ke yone ya pampiri le e e balwang ke sebala makgolo.
Buka e kwalwa ka dipuo tse di farologaneng go tswa mo reng e ne e kwalelwa ko lefatsheng lefe kgotsa molaetsa e le yo o ntseng jang, o lebagane le seemo sefe. Ba motlhobo wa dibuka ba di farologanya ba lebile boteng ba buka gore mokwadi o bua ka eng. Bangwe ba kwala mainane, poko, ditlhaloso tsa sengwe kgotsa botshelo jwa batho fela jalo. Di kgaogannwa ka dikarolo mo go yone buka di supegetse yo o balang gore a tlhaloganye. Le tsone ditsebe di thusa gore o itse gore di tlhomagana jang.
Gantsi dikuka o ka di fitlhela mo motlobo wa dibuka kgotsa marekisetso a tsone ka go farologana. Bakwadi ba dibuka fa ba sena go dikwala di bo di bapatswa di isiwa gone ko mafelong a a farologaneng gore bareki kgotsa badirisi ba simolole go di bala.

robotstxt: allowed

filter: keep


text:
KGAOLO 4
Jesu Keresete ke Mang?
1, 2. (a) A go itse leina la mongwe yo o tumileng go raya gore o a mo itse? Tlhalosa. (b) Batho ba reng ka Jesu?
GO NA le batho ba le bantsi ba ba tumileng mo lefatsheng. O ka tswa o itse leina la mongwe wa bone. Mme go itse leina la gagwe ga go reye gore o mo itse sentle. Ga go reye gore o itse sengwe le sengwe ka ene le ka botshelo jwa gagwe le gore ke motho yo o ntseng jang.
2 O ka tswa o kile wa utlwalela ka Jesu Keresete le fa gone a tshetse dingwaga di ka nna 2 000 tse di fetileng. Mme batho ba le bantsi ga ba itse gore Jesu e ne e le motho yo o ntseng jang. Bangwe ba re e ne e le monna yo o siameng, ba bangwe ba re e ne e le moporofeti mme bangwe ba dumela gore ke Modimo. Wena wa reng?—Bona Ntlha e e Kwa Bofelong ya 12.
3. Ke eng fa go le botlhokwa gore o itse Jehofa Modimo le Jesu Keresete?
3 Go botlhokwa gore o itse boammaaruri ka Jesu. Goreng re rialo? Baebele ya re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Fa o itse boammaaruri ka Jehofa le Jesu, o tla kgona go bona botshelo jo bo sa khutleng mo lefatsheng la paradaise. (Johane 14:6) Gape go itse Jesu go ka go thusa fela thata ka gonne ke ene sekao se se molemo tota sa motho yo o neng a tshela sentle e bile a tshwara ba bangwe sentle. (Johane 13:34, 35) Mo Kgaolo 1, re ithutile boammaaruri ka Modimo. Gone jaanong re tla ithuta gore Baebele ya reng ka Jesu.
RE BONE MESIA!
4. Lefoko “Mesia” le “Keresete” le kaya eng?
4 Dingwaga di le dintsi pele Jesu a tsholwa, Jehofa o ne a solofetsa gore o tla romela Mesia kgotsa Keresete. “Mesia” ke lefoko la Sehebera mme “Keresete” ke lefoko la Segerika. Direto tseno ka bobedi di kaya gore Modimo o tla tlhopha mongwe mme a bo a mo naya maemo a a kgethegileng. Mesia o tla tlhomamisa gore ditsholofetso tsotlhe tsa Modimo di a diragadiwa. Gape Jesu a ka go thusa gone jaanong. Mme pele Jesu a tsholwa, batho ba le bantsi ba ne ba ipotsa go re, ‘Ke mang yo e tla nnang Mesia?’
5. A balatedi ba ga Jesu ba ne ba dumela gore ke ene Mesia?
5 Balatedi ba ga Jesu ba ne ba sa belaele gore ke Mesia yo Modimo a neng a mo solofeditse. (Johane 1:41) Ka sekai, Simone Petere o ne a raya Jesu a re: “O Keresete.” (Mathaio 16:16) Re ka tlhomamisega jang gore Jesu ke Mesia?
6. Jehofa o ne a thusa batho jang gore ba lemoge Mesia?
6 Dingwaga pele Jesu a tsholwa, baporofeti ba Modimo ba ne ba kwala dintlha di le dintsi tse di neng di tla thusa batho go lemoga Mesia. Seo se ne se tla thusa jang? A re re o kopiwa gore o ye kwa seteisheneng se se tlhanaselang sa dibese go twe o ye go tsaya motho yo o iseng o tsamaye o kopane le ene. Fa motho yo o go romang a ne a ka go tlhalosetsa sentle tsela e motho yoo a lebegang ka yone, o ne o tla kgona go mmona. Ka tsela e e tshwanang, Jehofa o ne a dirisa baporofeti ba gagwe go re bolelela se Mesia a tla se dirang le se se tla mo diragalelang. Batho ba ba neng ba bona boporofeti jono bo diragadiwa, ba ne ba lemoga sentle gore Jesu ke Mesia.
7. Ke boporofeti bofe jo bo bontshang gore Jesu ke Mesia?
7 A re tlotle ka boporofeti bongwe jo bo neng bo bua ka Mesia. Dingwaga di le 700 pele Jesu a tsholwa, Mika o ne a porofeta gore Mesia o ne a tla tsholelwa kwa motsaneng wa Bethelehema. (Mika 5:2) Mme ke lone lefelo le Jesu a tsholetsweng kwa go lone. (Mathaio 2:1, 3-9) Daniele o ne a porofeta gore Mesia o ne a tla tlhaga ka ngwaga wa 29. (Daniele 9:25) Go na le boporofeti jo bongwe gape jo bontsi jo bo bontshang gore ntle le pelaelo Jesu ke Mesia yo Modimo a mo solofeditseng.—Bona Ntlha e e Kwa Bofelong ya 13.
8, 9. Ke eng se se neng sa direga fa Jesu a kolobediwa se se bontshang gore ke Mesia?
8 Jehofa o ne a bontsha sentle gore Jesu ke Mesia. Modimo o ne a solofetsa gore o tla naya Johane Mokolobetsi sesupo se se neng se tla mmontsha gore Mesia ke mang. Fa Johane a ne a kolobetsa Jesu kwa Nokeng ya Joredane ka ngwaga wa 29, Johane o ne a bona sesupo seo. Baebele ya re: “Fa Jesu a sena go kolobediwa ka yone nako eo a tlhatloga a tswa mo metsing; mme, bona! magodimo a bulega, mme a bona moya wa Modimo o tla mo go ene o fologa jaaka lephoi. Bona! Gape, ga nna lentswe le tswa kwa magodimong le le neng le re: ‘Yono ke Morwaake, moratwa, yo ke mo amogetseng.’” (Mathaio 3:16, 17) Fa Johane a ne a bona tiragalo eno, o ne a lemoga gore Jesu ke Mesia. (Johane 1:32-34) Jesu o ne a nna Mesia ka lone letsatsi leo fa Jehofa a ne a mo tshololela moya o o boitshepo. Ke ene yo Modimo a neng a mo tlhophile gore e nne Moeteledipele le Kgosi.—Isaia 55:4.
9 Boporofeti jwa Baebele, mafoko a a neng a buiwa ke Jehofa le sesupo se se neng sa bonala fa Jesu a kolobediwa, ke bosupi jwa gore Jesu ke Mesia. Mme gone, Jesu o ne a tswa kae pele a tla mo lefatsheng e bile e ne e le motho yo o ntseng jang? Mma re bone gore Baebele yone ya reng.
JESU O NE A TSWA KAE PELE A TLA MO LEFATSHENG?
10. Baebele ya reng malebana le botshelo jwa ga Jesu pele a tla mo lefatsheng?
10 Baebele e ruta gore Jesu o ne a nna kwa legodimong ka dingwagangwaga pele a tla mo lefatsheng. Mika a re Mesia ga a bolo go tshela “mo metlheng ya bogologolo.” (Mika 5:2) Jesu o ne a bua ka makgetlo a mantsi gore o ne a tswa kwa legodimong. (Bala Johane 3:13; 6:38, 62; 17:4, 5.) Le pele Jesu a tla mo lefatsheng, o ne a atamalane thatathata le Jehofa.
11. Ke eng fa Jehofa a tsaya Jesu a le botlhokwa thata?
11 Jesu ke motho wa botlhokwa thata mo go Jehofa. Goreng re rialo? Ka gonne Modimo o ne a mmopa pele ga sengwe le sengwe. Ke ka moo Baebele e bitsang Jesu e re ke “leitibolo la popo yotlhe.” * (Bakolosa 1:15) Jehofa o tsaya Jesu a le botlhokwa fela thata ka gonne ke ene fela yo a mmopileng ka tlhamalalo. Ke ka moo a bidiwang “Morwawe yo o tsetsweng a le esi.” (Johane 3:16) Gape Jesu ke ene fela yo Jehofa a neng a mo dirisa go bopa dilo tsotlhe tse dingwe. (Bakolosa 1:16) Jesu ke ene fela a bidiwang “Lefoko” ka gonne Jehofa o mo dirisa go fetisetsa melaetsa ya gagwe kwa baengeleng le kwa bathong.—Johane 1:14.
12. Re itse jang gore Jesu le Modimo ga ba lekane?
12 Batho bangwe ba dumela gore Jesu le Modimo ba a lekana. Mme Baebele yone ga e rute seo. Baebele ya re Jesu o ne a bopiwa, se se rayang gore go na le kwa a simologileng gone. Mme Jehofa ene o bopile dilo tsotlhe, ga a na tshimologo. (Pesalema 90:2) Jesu o ne a itse gore ke Morwa Modimo ke ka moo a ileng a se ka a leka go nna Modimo. Baebele ya re Rre o mogolo go na le Morwa. (Bala Johane 14:28; 1 Bakorintha 11:3.) Jehofa ke ene fela “Modimo Mothatayotlhe.” (Genesise 17:1) Ga go na ope le fa e le sepe se se mo fetang ka maatla.—Bona Ntlha e e Kwa Bofelong ya 14.
13. Ke eng fa Baebele e re Jesu ke “setshwano sa Modimo yo o sa bonaleng”?
13 Jehofa le Jesu ba ne ba bereka mmogo ka dingwaga di le dibilionebilione pele legodimo le lefatshe di nna gone. Ba tshwanetse ba bo ba ne ba ratana thata. (Johane 3:35; 14:31) Jesu o ne a tshwana thata le rraagwe mo Baebele e mmitsang “setshwano sa Modimo yo o sa bonaleng.”—Bakolosa 1:15.
14. Go ne ga tla jang gore Morwa yo o rategang wa Modimo a tsholwe mo lefatsheng?
14 Morwa yo o rategang wa Modimo o ne a ikemiseditse go tswa kwa legodimong gore a tle go tsholwa mo lefatsheng. Seo se ne sa kgonega jang? Jehofa o ne a dira kgakgamatso ka go tsenya botshelo jwa ga Jesu mo sebopelong sa lekgarebane le le bidiwang Marea. Seno se raya gore Jesu ga a na rre mo lefatsheng. Ka jalo, Marea o ne a tshola ngwana yo o se nang boleo, mme a mmitsa Jesu.—Luke 1:30-35.
JESU E NE E LE MOTHO YO O NTSENG JANG?
15. Ke eng se se ka go thusang go itse Jehofa botoka?
15 O ka ithuta go le gontsi ka botshelo jwa ga Jesu fa o bala Efangele ya ga Mathaio, Mareko, Luke le Johane. E re ka Jesu a tshwana le Rraagwe, go bala ka ene go tla go thusa gore o itse Jehofa botoka. Ke ka moo Jesu a neng a re: “Yo o mponeng o bone le Rara.”—Johane 14:9.
16. Jesu o ne a ruta ka eng? Dilo tse Jesu a neng a di ruta di ne di tswa kae?
16 Batho ba le bantsi ba ne ba bitsa Jesu “Moruti.” (Johane 1:38; 13:13) Sengwe sa dilo tsa botlhokwa thata tse a neng a di ruta batho e ne e le “dikgang tse di molemo tsa bogosi.” Bogosi joo ke eng? Ke puso ya Modimo e e tla busang lefatshe lotlhe go tswa kwa legodimong le go segofatsa batho ba ba ikobelang Modimo. (Mathaio 4:23) Sengwe le sengwe se Jesu a neng a se ruta se ne se tswa kwa go Jehofa. Jesu o ne a re: “Se ke se rutang ga se sa me, mme ke sa yo o nthomileng.” (Johane 7:16) Jesu o ne a itse gore Jehofa o batla gore batho ba bolelelwe dikgang tse di molemo tsa gore Bogosi Jwa Modimo bo tlile go busa lefatshe.
17. Jesu o ne a rera kae? Ke eng fa a ne a tsaya matsapa go ruta batho?
17 Jesu o ne a rera kae? Gongwe le gongwe kwa a neng a bona batho teng. O ne a rera kwa metsaneng, kwa ditoropong, kwa metseng, kwa marekisetsong, kwa mafelong a kobamelo le kwa magaeng a batho. O ne a sa lebelele gore batho ba tle kwa go ene. Gantsi o ne a ya kwa go bone. (Mareko 6:56; Luke 19:5, 6) Jesu o ne a bereka ka natla e bile a fetsa nako e ntsi a ruta batho. Ke eng a ne a dira jalo? Ka gonne Jehofa o ne a mmoleletse gore a dire jalo e bile o ne a batla go ikobela Rraagwe ka dinako tsotlhe. (Johane 8:28, 29) Gape o ne a rerela batho ka gonne a ba tlhomogela pelo. (Bala Mathaio 9:35, 36.) O ne a bona gore baeteledipele ba bodumedi ba ne ba sa rute batho boammaaruri ka Modimo le ka Bogosi jwa gagwe. Ka jalo, o ne a batla gore batho ba le bantsi ba utlwe dikgang tse di molemo.
18. Ke eng se o se ratang thata ka Jesu?
18 Jesu o ne a rata batho e bile a amega ka bone. O ne a le bonolo e bile go le motlhofo go bua le ene. Tota le bana ba ne ba kgona go mo atamela. (Mareko 10:13-16) Jesu o ne a direla batho se se siameng ka dinako tsotlhe. O ne a ila bonweenwee le dilo tse di sa siamang. (Mathaio 21:12, 13) O ne a tshela ka nako e ka yone basadi ba neng ba sa tlotliwe e bile ba se na ditshwanelo tse dintsi. Mme ka dinako tsotlhe, Jesu o ne a tlotla basadi e bile a ba tshwara ka seriti. (Johane 4:9, 27) Gape Jesu o ne a ikokobeditse tota. Ka sekai, maitseboa mangwe o ne a tlhapisa dinao tsa baaposetoloi ba gagwe, selo se gantsi se neng se dirwa ke motlhanka.—Johane 13:2-5, 12-17.
19. Ke sekai sefe se se bontshang gore tota Jesu o ne a itse se batho ba neng ba se tlhoka le gore o ne a batla go ba thusa?
19 Jesu o ne a itse se tota batho ba se tlhokang, e bile o ne a batla go ba thusa. Seno se ne sa bonala sentle fa a ne a dirisa maatla a Modimo go fodisa batho ka kgakgamatso. (Mathaio 14:14) Ka sekai, monna yo o neng a na le bolwetse jwa lepero o ne a raya Jesu a re: “Fa fela o batla, o ka nntlafatsa.” Jesu o ne a tlhomoga pelo tota fa a bona botlhoko le pogo e monna yono a neng a le mo go yone. O ne a mo utlwela botlhoko mme a tlhotlheletsega go mo thusa. Ka jalo, Jesu o ne a mo tshwara mme a mo raya a re: “Ke a batla. Ntlafala.” Mme monna yoo o ne a fola! (Mareko 1:40-42) Akanya fela kafa monna yoo a tshwanetseng a bo a ne a ikutlwa ka teng!
O NE A IKANYEGA MO GO RRAAGWE KA DINAKO TSOTLHE
20, 21. Jesu ke sekao se se di gaisang tsotlhe jang sa motho yo o ileng a ikobela Modimo?
20 Jesu o tlhomile sekao se se molemo sa go ikobela Modimo. Go sa kgathalasege gore o ne a diragalelwa ke eng kgotsa gore baba ba gagwe ba ne ba mo tshwara jang, o ne a ikanyega mo go Rraagwe. Ka sekai, Jesu ga a ka a leofa fa Satane a ne a mo raela. (Mathaio 4:1-11) Bangwe ba masika a gagwe ba ne ba sa dumele gore ke Mesia e bile ba re “o latlhegetswe ke tlhaloganyo,” mme Jesu o ne a se ka a tlogela go dira tiro ya Modimo. (Mareko 3:21) Fa baba ba gagwe ba mmogisa, ga a ka a leka go ba gobatsa mme o ne a tswelela a ikanyega mo Modimong.—1 Petere 2:21-23.
21 Le fa Jesu a ile a bolawa setlhogo, o ne a nna a ikanyega mo go Jehofa. (Bala Bafilipi 2:8.) Akanya fela ka se a neng a se itshokela mo letsatsing le a neng a bolawa ka lone. O ne a tshwarwa, a latofadiwa ka maaka a gore o a tlhapatsa, baatlhodi ba ba tletseng bonweenwee ba mo atlhola, segopa sa batho sa mo ja ditshego mme masole a mmogisa le go mo kokotela mo koteng ya tlhokofatso. Fa a ne a swa o ne a goa a re: “Go diragaditswe!” (Johane 19:30) Morago ga malatsi a le mararo, Jehofa o ne a mo tsosa mme a mo naya mmele o o tshwanang le wa baengele. (1 Petere 3:18) Dibeke di se kae moragonyana, Jesu o ne a boela kwa legodimong, mme “a nna kafa seatleng sa moja sa Modimo” a leta gore Modimo a mo dire Kgosi.—Bahebera 10:12, 13.
22. Go ikanyega ga ga Jesu go dirile gore re nne le tshono efe?
22 E re ka Jesu a ile a ikanyega mo go Rraagwe, re na le tshono ya go tshelela ruri mo lefatsheng la paradaise fela jaaka Jehofa a boletse. Mo kgaolong e e latelang, re tla sekaseka kafa loso lwa ga Jesu lo re thusang ka gone gore re tshelele ruri.
^ ser. 11 Jehofa o bidiwa Rre ka gonne ke ene a bopileng dilo tsotlhe. (Isaia 64:8) Jesu o bidiwa Morwa Modimo ka gonne Jehofa ke ene a mmopileng. Baengele le bone ba bidiwa bomorwa Modimo. Adame le ene o ne a bidiwa morwa Modimo.—Jobe 1:6; Luke 3:38.


text:
BAEBELE YA RENG?
Sefapaano
Batho ba le bantsi ba dumela gore sefapaano ke letshwao la Bokeresete. Le fa go ntse jalo, ga se batho botlhe ba ba dumelang gore motho o tshwanetse go rwala sefapaano kgotsa go tshwanetse ga kgabisiwa ka sone mo matlong le kwa dikerekeng.
A Jesu o swetse mo sefapaanong?
SE BANGWE BA SE BUANG
Baroma ba ne ba bolaya Jesu ka go mo pega mo sefapaanong se se neng se dirilwe ka dikgong tse pedi.
SE BAEBELE E SE BUANG
Jesu o ne a bolawa ka go ‘pegwa mo koteng.’ (Ditiro 5:30) Mafoko a mabedi a a dirisitsweng ke bakwadi ba Baebele go tlhalosa se Jesu a swetseng mo go sone a kaya logong lo le longwe fela, e seng a mabedi. Buka ya Crucifixion in Antiquity ya re lefoko la Segerika e leng stau·rosʹ, le kaya “pale, e seng ‘sefapaano.’” Lefoko xyʹlon, le le dirisitsweng mo go Ditiro 5:30, le kaya “pale fela e e tlhamaletseng kgotsa kota e Baroma ba neng ba e dirisa go kokotela batho ba ba neng ba atlholetswe go bapolwa.” *
Gape Baebele ya re tsela e Jesu a bolailweng ka yone e tshwana le e batho ba neng ba bolawa ka yone bogologolo go ya ka molao wa kwa Iseraele. Molao oo o ne o re: “Fa [motho] a dirile boleo jo bo tshwanetseng loso, a a bolawe, a be a pegwe mo koteng. . . . Gonne yo o pegilweng o hutsitswe ke Modimo.” (Duteronome 21:22, 23, Tswana Central) Fa moaposetoloi wa Mokeresete e bong Paulo a ne a bua ka molao oo, o ne a re Jesu o ne a “nna phutso mo boemong jwa rona, ka gonne go kwadilwe ga twe: ‘Go hutsegile motho mongwe le mongwe yo o pegilweng mo koteng [kgotsa xyʹlon].’” (Bagalatia 3:13) Ka jalo, Paulo o ne a bontsha gore Jesu o swetse mo koteng kgotsa mo paleng.
“Ba ne ba mmolaya ka go mo pega mo koteng.”—Ditiro 10:39.
A barutwa ba ga Jesu ba ne ba dirisa sefapaano go obamela Modimo kgotsa go bontsha gore ke Bakeresete?
SE BAEBELE E SE BUANG
Ga go na gope mo Baebele e reng Bakeresete ba bogologolo ba ne ba dirisa sefapaano go obamela Modimo. Tota Baroma ba nako eo ke bone ba neng ba dirisa sefapaano go obamela medimo ya bone. Mme morago ga dingwaga di le 300 Jesu a bolailwe, Mmusi wa Roma e bong Constantine o ne a dira gore sefapaano e nne letshwao la masole a gagwe mme moragonyana se ne se dirisiwa mo dikerekeng tse di reng ke tsa Bakeresete.
E re ka sefapaano se ne se dirisiwa ke batho ba e seng Bakeresete, a barutwa ba ga Jesu ba ne ba ka se dirisa go obamela Modimo wa boammaaruri? Nnyaa, ba ne ba itse gore Modimo ga a batle go obamelwa ka “ditshwantsho” le gore Bakeresete ba ne ba sa tshwanela go obamela medimo ya disetwa. (Duteronome 4:15-19; 1 Bakorintha 10:14) “Modimo ke moya,” re ka se kgone go mmona. Ka jalo, Bakeresete ba bogologolo ba ne ba sa dirise ditshwantsho kgotsa matshwao go atamalana le Modimo. Ba ne ba mo obamela “ka moya” ba kaelwa ke moya wa gagwe o o boitshepo le “ka boammaaruri” go dumalana le thato ya gagwe e e umakilweng mo Baebeleng.—Johane 4:24.
‘Baobamedi ba boammaaruri ba tla obamela Rara ka moya le boammaaruri.’—Johane 4:23.
Bakeresete ba ka bontsha jang gore ba tlotla Jesu Keresete?
SE BATHO BA SE BUANG
“Go ne go tlwaelegile gore dilo tse di bolokang matshelo di tseelwe kwa godimo le go tlotliwa thata. . . . Yo o tlotlang setshwantsho sengwe, o tlotla le motho yo o emelwang ke setshwantsho seo.”—New Catholic Encyclopedia.
SE BAEBELE E SE BUANG
Bakeresete ba ikarabela mo go Jesu ka gonne loso lwa gagwe lo dira gore maleo a bone a itshwarelwe, ba kgone go obamela Modimo le go bona botshelo jo bo sa khutleng. (Johane 3:16; Bahebera 10:19-22) Ga ba laelwe go bontsha gore ba tlotla Jesu ka go nna le ditshwantsho tsa gagwe kgotsa ka go bua fela gore ba dumela mo go ene. Tota e bile, “tumelo ka boyone, fa e se na ditiro, e sule.” (Jakobe 2:17) Bakeresete ba tshwanetse go bontsha gore ba dumela mo go Jesu. Jang?
Baebele ya re: “Gonne lorato lo Keresete a nang le lone lo a re patelela, ka gonne seno ke se re se sweditseng, gore motho a le mongwe o ne a swela botlhe . . . gore ba ba tshelang ba tle ba se ka ba tlhola ba itshelela, mme ba tshelele ene yo o neng a ba swela a ba a tsosiwa.” (2 Bakorintha 5:14, 15) Se Keresete a se dirileng go bontsha lorato se tshwanetse go dira gore Bakeresete ba dire jaaka a ne a dira. Fa ba dira jalo, ba bontsha gore ba tlotla Jesu go na le go dirisa matshwao fa ba obamela Modimo.
“Gonne eno ke thato ya ga Rre, gore mongwe le mongwe yo o bonang Morwa mme a supa tumelo mo go ene a nne le botshelo jo bo sa khutleng.”—Johane 6:40.
^ ser. 8 A Critical Lexicon and Concordance to the English and Greek New Testament, ya bo11, ya ga Ethelbert W. Bullinger, tsebe 818-819.


text:
Bodumedi jo bo Siameng bo Kgothaletsa gore Lefoko la Modimo le Tlotliwe
JESU o ne a kgothaletsa go tlotla Lefoko la Modimo e leng Baebele. Re bona seno fa a ne a araba Diabolo fa a ne a mo raela. (Mathaio 4:4-11) Ka sekai, Jesu o ne a itshwara jang fa Satane a ne a re a fetole maje dinkgwe? Jesu o ne a gana thaelo eo ka go nopola mafoko a a tlhotlheleditsweng a ga Moshe, a o ka ipalelang one mo go Duteronome 8:3. Jesu o ne a reng fa Diabolo a ne a mo raya a re o tla busa magosi otlhe a lefatshe fa a ka mo obamela? O ne a gana mme a umaka molaomotheo wa Dikwalo o o mo go Duteronome 6:13.
Akanya fela! Tota le fa e ne e le Morwa Modimo, Jesu o ne a ikaega ka Baebele gore e mo kaele fa a ruta. E bile o ne a sa itlhokomolose Lefoko la Modimo gore a dire dingwao tsa batho. (Johane 7:16-18) Le fa go ntse jalo, baeteledipele ba le bantsi ba bodumedi ba motlha wa ga Jesu ba ne ba sa tlotle Lefoko la Modimo jaaka Jesu. Ka ntlha yang? Ba ne ba tsaya dingwao tsa batho di le botlhokwa thata go na le Dikwalo Tse di Boitshepo. Jesu o ne a raya baeteledipele bao ba bodumedi jaana ka tlhamalalo: “Lo dirile lefoko la Modimo lefela ka ntlha ya ngwao ya lona. Baitimokanyi ke lona! Isaia o ne a porofeta sentle kaga lona fa a ne a re: ‘Batho bano ba ntlotla ka dipounama tsa bone, mme pelo ya bone e kgakala le nna. Ba nkobamelela lefela, ba ruta ditaelo tsa batho ba re ke dithuto tsa motheo.’”—Mathaio 15:6-9, Holman Christian Standard Bible.
Bontsi jwa madumedi a lefatshe, a Bokeresete le a e seng a Bokeresete a ipolela fa a tlotla Baebele. Le fa go ntse jalo, o itse madumedi a le kae a a tlogelang go dira dingwao tsa batho fa di sa dumalane le dithuto tse di mo Lefokong la Modimo? Akanya ka dikai tseno tse pedi.
KGANG: Direto tsa bodumedi.
SE BAEBELE E SE RUTANG:
Jesu o ne a kgala baeteledipele ba bodumedi ba motlha wa gagwe ka ntlha ya go rata direto le go eletsa go itsege. O ne a re banna bao ba rata “mafelo a a kwa pele thata mo dijong tsa maitseboa le ditulo tse di kwa pele mo disinagogeng le ditumediso mo marekisetsong le go bidiwa ‘Rabi’ ke batho.” Morago ga moo Jesu o ne a raya barutwa ba gagwe a re: “Lo se ka lwa bidiwa ‘Rabi’; gonne Mong wa lona o mongwe, mme lona lotlhe lo bakaulengwe. Mme lo se ka lwa bitsa ope mo lefatsheng rraalona; ka gonne Rraalona o mongwe, yo o kwa legodimong.”—Mathaio 23:1-10, New Catholic Edition of the Holy Bible.
POTSO:
A baeteledipele ba bodumedi jono ba rata go bidiwa ka direto tse di tlotlegang le go batla go itsege mo motseng kgotsa ba ikobela taelo ya ga Jesu ya go tila go dira jalo?
KGANG: Go dirisa ditshwantsho mo kobamelong.
SE BAEBELE E SE RUTANG:
“O se ka wa itirela setshwantsho se se setilweng kgotsa popego e e tshwanang le epe fela e e kwa magodimong kwa godimo kgotsa e e mo lefatsheng fa tlase kgotsa e e mo metsing kafa tlase ga lefatshe. O se ka wa di ikobela kgotsa wa di direla.”—Ekesodo 20:4, 5, English Standard Version.
Moaposetoloi Johane o ne a kwalela Bakeresete jaana: “Lo tshwanetse go itisa mo medingwaneng.”—1 Johane 5:21, Contemporary English Version.
POTSO:
A bodumedi jono bo ikobela taelo e e utlwalang sentle ya Baebele ya go tila go dirisa ditshwantsho le medingwana fa maloko a jone a obamela Modimo?
O ka Bona Tsela e e Siameng
Le fa go na le madumedi a le mantsi a a tlhakanyang tlhogo, o ka bona jo bo isang kwa botshelong. Go na le matshwao a le mantsi a a ka go thusang go lemoga “bodumedi jo bo itshekileng le jo bo sa leswafalang fa pele ga Modimo.” (Jakobe 1:27, New Revised Standard Version) Ditemana tse go tlotlilweng ka tsone mo ditlhogong tseno di tshwana le matshwao a a ka go thusang go lemoga bodumedi jo bo siameng.
Ke eng fa o sa kope Basupi ba ga Jehofa go tlhalosa dikarabo tsa dipotso tse di boditsweng mo ditlhogong tseno? Fa o ntse o sekaseka se ba se buang, latela sekao se se molemo sa batho ba ba neng ba tshela mo lekgolong la ntlha la dingwaga kwa motseng wa Berea. Fa ba sena go utlwa moaposetoloi Paulo a rera, “ba ne ba ithuta Dikwalo go bona gore se Paulo a neng a se bua se ne se le boammaaruri.” (Ditiro 17:11, Today’s English Version) Fa o tlotla Lefoko la Modimo e bile o le ithuta ka tlhoafalo jaaka Baberea, o tla bona bodumedi jo bo isang kwa botshelong. O tla itirela tshwetso ya gore a o tla bo tlhopha kgotsa nnyaa.
Ke bodumedi bofe jo bo kgothaletsang batho go ithuta Baebele go bona gore se ba se ithutang se boammaaruri?


text:
TORA YA TEBELO November 2015 | Modimo o Leba Ntwa Jang?
O ka gakgamadiwa ke karabo ya Baebele.
SETLHOGO SA KA FA NTLE
Modimo o Leba Ntwa Jang?
Bogologolo Modimo o ne a laela batho ba gagwe gore ba tsenele ntwa. Moragonyana, Jesu o ne a laela batho gore ba rate baba ba bone. Matsapa di a tsere kae?
SETLHOGO SA KA FA NTLE
Kafa Modimo a Neng a Leba Ntwa ka Gone Bogologolo
Dintlha tse tharo tse di tlhalosang dintwa tse Modimo a di amogelang.
SETLHOGO SA KA FA NTLE
Kafa Modimo a Neng a Leba Ntwa ka Gone ka Lekgolo la Ntlha la Dingwaga
Le fa gone tsela e Modimo a lebang ntwa ka yone e ise e fetoge, ditiragalo dingwe di bontshitse gore sengwe se ne se fetogile.
SETLHOGO SA KA FA NTLE
Kafa Modimo a Lebang Ntwa ka Gone Gompieno
Mo bogautshwaneng, Modimo o tla tlisa ntwa e e tla fedisang dintwa tsotlhe.
A o Ne o Itse?
Goreng Josefa a ne a beola moriri pele a ya go bona Faro? A fa Baebele e re rraagwe Timotheo e ne e le “Mogerika” e raya gore o ne a tsholetswe kwa Gerika?
BAEBELE E FETOLA MATSHELO A BATHO
Ke ne ke Akanya Gore ke Tshela Monate
Pawel Pyzara o ne a rata ntwa, a dirisa diritibatsi e bile a na le tiro ya maemo a a kwa godimo. Dilo di ne tsa fetoga fa a simolola ntwa le banna ba le robedi.
ETSA TUMELO YA BONE
“Ngwanake yo o Rategang Le yo O Ikanyegang mo Moreneng”
Ke eng se se thusitseng Timotheo go fenya ditlhong le go nna molebedi yo o molemo wa Mokeresete?
Dikarabo Tsa Dipotso Tsa Baebele
Fa e le gore baswi ba tla tsosiwa, ba tla tshela kae?
Tse Dingwe
Ntwa ya Haramagedona ke Eng?
Lefoko Haramagedona le tlhaga gangwe fela mo Baebeleng, mme ntwa e le buang ka yone e tlhalosiwa mo Dikwalong ka kakaretso.


text:
MATLOTLO A A MO LEFOKONG LA MODIMO | JEREMIA 51-52
Sengwe le Sengwe se Jehofa a se Buang se a Diragala
Jehofa o ne a bua ka dilo tse di sa ntseng di tla direga mo isagweng
“Phatsimisang metswi”
“Banna ba ba thata ba Babelona ba tlogetse go tlhabana”
Letlapa le le kwadilweng pego ya botshelo jwa ga Kgosi Nabonidase (Nabonidus Chronicle) ya re: “Masole a ga Kurose a tsene mo Babelona a sa lwa.” Seno se raya gore ga go a ka ga tsoga ntwa fela jaaka boporofeti jwa ga Jeremia bo buile
‘Babelona o tla nna mekoa ya maje [e bile o tla] kgakgabala ka bosakhutleng’
Go simologa ka 539 B.C.E., motse wa Babelona o ne a sa tlhole o tseelwa kwa godimo thata. Alexander yo Mogolo o ne a batla go o dira motsemoshate wa puso ya gagwe mme o ne a swa pele a ka dira jalo. Fa motlha wa Bakeresete o simologa, go ne go na le Bajuda ba ba nnang kwa Babelona, ke gone ka moo moaposetoloi Petere a neng a ba etela. Mme ka dingwaga tsa bo400, motse oo o ne o senyegile mme kwa bofelong o ne o sa tlhole o nniwa


text:
Baebele ya Reng ka Kgang Eno?
Go direga eng ka rona fa re swa?
BATHO BANGWE BA DUMELA gore fa re sena go swa, re tshela re le mo sebopegong se sengwe, mme ba bangwe bone ba dumela gore loso ke bokhutlo jwa sengwe le sengwe. Wena o dumela eng?
SE BAEBELE E SE BUANG
‘Baswi ga ba itse sepe gotlhelele.’ (Moreri 9:5) Fa re swa, re kgaotsa go nna teng.
SE GAPE RE SE ITHUTANG MO BAEBELENG
Motho wa ntlha e bong Adame, o ne a boela mo loroleng fa a swa. (Genesise 2:7; 3:19) Ka tsela e e tshwanang, batho botlhe le bone ba boela mo loroleng fa ba swa.—Moreri 3:19, 20.
Fa batho ba swa, maleo a bone a a lebalwa kgotsa ba a itshwarelwa. (Baroma 6:7) Motho ga a atlholelwe maleo a gagwe fa a sena go swa.
A baswi ba ka tshela gape?
O KA RENG?
Ee
Nnyaa
Gongwe
SE BAEBELE E SE BUANG
“Go tlile go nna le tsogo.”—Ditiro 24:15.
RE KA ITHUTA ENG GAPE MO BAEBELENG?
Gantsi Baebele e tshwantsha loso le boroko. (Johane 11:11-14) Modimo a ka kgona go tsosa baswi fela jaaka le rona re ka kgona go tsosa motho yo o robetseng.—Jobe 14:13-15.
Baebele e na le dipego di le mmalwa tsa batho ba ba ileng ba tsosiwa, ka jalo, seno se dira gore re nne le bosupi jo bo nonofileng jo bo dirang gore re dumele gore baswi ba tla tsosiwa.—1 Dikgosi 17:17-24; Luke 7:11-17; Johane 11:39-44.
Ithute mo go Oketsegileng
Totatota Baebele e Ruta Eng?
Baswi ba Kae?
Ithute se Baebele e se buang ka gore baswi ba kae le gore ke ka ntlha yang fa batho ba swa.
TSOGANG!
Baebele ya Reng ka Loso?
Go diragalang fa re swa? A go na le tsholofelo ya gore re ka boa ra kopana le baratiwa ba rona ba ba suleng? Bala dikarabo tse di gomotsang tsa Baebele ka loso.


text:
A o Ne o Itse?
Memeno e ne e dirwa jang mo metlheng ya ditiragalo tsa Baebele, mme e ne e dirisiwa jang?
Efangele ya ga Luke e tlhalosa gore Jesu o ne a bula momeno wa ga Isaia, a o bala a bo a o mena gape. Fa Johane a konela Efangele ya gagwe, le ene o ne a bua ka momeno, a tlhalosa gore o ne a se ka a kgona go kwala ditshupo tsotlhe tsa ga Jesu mo go one.—Luke 4:16-20; Johane 20:30; 21:25.
Memeno e ne e dirwa jang? Dikarolwana tsa dilo tse di jaaka letlalo, pampiri ya sekaletlalo ya go kwalela kgotsa papirase, di ne di kopanngwa go bo go dirwa momeno. Momeno ono o ne o ka nna wa ngaparediwa mo thobaneng mme karolo e e kwadilweng ya one e ne e nna ka fa teng. Go ne go dirwa dikholomo tse dikhutshwane tse di yang kwa tlase di kgabaganya bophara jwa momeno. Fa o ne o le moleele, o ne o nna le dithobane mo matlhakoreng oomabedi, tse mmadi a neng a tla di dirisa go o menolola ka letsogo le lengwe mme a tla a o mena ka le lengwe, go fitlha a bona karolo e a e batlang.
The Anchor Bible Dictionary ya re, “se se neng se kgatlha ka momeno ke gore o ne o kgona go nna boleele jo bo lekaneng [ka dinako dingwe o ka nna dimetara tse 10], ka jalo, fa o setse o mennwe, e ne e nna bolumo e nnye e e nang le buka yotlhe.” Ka sekai, go fopholediwa gore Efangele ya ga Luke e ne e ka tlhoka momeno o o ka nnang boleele jwa dimetara di le 9,5. Ka dinako dingwe, karolo e e kwa godimo le e e kwa tlase ya momeno e ne e segwa sentle, e gotlhiwa ka letlapana gore e nne borethe e bo e tshasiwa mmala.
“Baperesiti ba bagolo” ba go buiwang ka bone mo Dikwalong Tsa Bokeresete Tsa Segerika, e ka tswa e ne e le bomang?
Go tloga fa thulaganyo ya boperesiti e ne e simolola kwa Iseraele, go ne go tlhomiwa monna a le mongwe fela go direla e le moperesiti yo mogolo, kabelo e kwa tshimologong e neng e le ya botshelo jotlhe. (Dipalo 35:25) Motho wa ntlha go nna moperesiti yo mogolo ke Arone. Moragonyana, gantsi morwa yo mogolo o ne a tlhatlhama rraagwe. (Ekesodo 29:9) Bontsi jwa banna ba lelapa la ga Arone ba ne ba nna baperesiti, mme ba le mmalwa fela ba bone ba ne ba nna baperesiti ba bagolo.
Fa Baiseraele ba ne ba laolwa ke ditšhaba di sele, balaodi bao ba bone ba ne ba tlhoma le go tlosa baperesiti ba bagolo ba Bajuda nako nngwe le nngwe. Le fa go ntse jalo, go lebega baperesiti bao ba basha ba ba neng ba tlhomiwa, gantsi ba ne ba tsewa mo malapeng mangwe a a neng a tseelwa kwa godimo, a bontsi jwa one e neng e le a losika lwa ga Arone. Go bonala sentle gore polelwana e e reng “baperesiti ba bagolo,” e bua ka maloko a a eteletseng pele mo boperesiting. Baperesiti ba bagolo ba ka tswa ba ne ba akaretsa ditlhogo tsa makgamu a a 24 a boperesiti; maloko a a neng a itsege thata a malapa a baperesiti ba bagolo; le batho ba pele e neng e le baperesiti ba bagolo mme ba tlositswe mo maemong a bone, ba ba jaaka Anase.—1 Ditiragalo 24:1-19; Mathaio 2:4; Mareko 8:31; Ditiro 4:6.
Ithute mo go Oketsegileng
DIKARABO TSA DIPOTSO TSA BAEBELE
A go Na le Yo a Ka Itseng Gore ke Mang Tota a Kwadileng Baebele?
Bakwadi ba Baebele ba bolela fa ba laetswe ke Modimo go kwala se ba se kwadileng. A re ka dumela se ba se kwadileng?


text:
KGAOLO 3
Rata ba Modimo a ba Ratang
“Yo o tsamayang le batho ba ba botlhale o tla nna botlhale.”—DIANE 13:20.
1-3. (a) Ke boammaaruri bofe jo Baebele e bo tlhalosang? (b) Re ka tlhopha jang ditsala tse di tla re tlhotlheletsang go dira se se molemo?
KA TSELA nngwe, batho ba tshwana le dipontšhe; ba kgona go monya sengwe le sengwe se se ba dikologileng. Go motlhofo thata go latela—tota le fa re sa lemoge—mekgwa, ditekanyetso le botho jwa batho ba re tlwaelaneng thata le bone.
2 Baebele e bua boammaaruri jo bo se nang bana ba phefo fa e re: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.” (Diane 13:20) Seane seno ga se bue fela ka go kopana le batho ka sewelo. Mafoko a a reng “tsamayang le” a fa motho kgopolo ya go tsalana le batho ka metlha. * Buka nngwe e e tlhalosang Baebele fa e akgela ka temana eno ya re: “Go tsamaya le motho go kaya gore o a mo rata le gore o atamalane thata le ene.” A ga o dumele gore re rata go etsa batho ba re ba ratang? Ee, ka gonne go tsalana thata le batho ba re ba ratang, go ka re tlhotlheletsa thata—ka tsela e e molemo kgotsa e e bosula.
3 Go botlhokwa gore re batle ditsala tse di tla re tlhotlheletsang go dira se se molemo gore re tswelele re le mo loratong lwa Modimo. Re ka dira seo jang? Fa re bua ka tlhamalalo, re ka dira jalo ka go rata batho ba Modimo a ba ratang, re dira gore ditsala tsa gagwe e nne ditsala tsa rona. Akanya ka gone. Tota re ka bona kae ditsala tse di molemo fa e se tse di nang le dinonofo tse Jehofa a di batlang mo ditsaleng tsa gagwe? Jaanong, a re sekasekeng mofuta wa batho ba ba ratiwang ke Modimo. Fa re akanya ka tsela e Jehofa a lebang dilo ka yone, re tla kgona go tlhopha ditsala tse di tla re tlhotlheletsang ka tsela e e molemo.
BATHO BA MODIMO A BA RATANG
4. Ke ka ntlha yang fa Jehofa a na le tshwanelo ya go tlhopha ditsala tsa gagwe ka kelotlhoko, mme ke eng fa Jehofa a ne a bitsa Aborahame “tsala ya me”?
4 Fa Jehofa a tlhopha ditsala, o di tlhopha ka kelotlhoko. A ga a na tshwanelo ya go dira jalo? Aitsane, ke Morena Molaodimogolo wa lobopo, mme go tsalana le ene ke tshiamelo e e seng kana ka sepe. Ka jalo, ke bomang ba a ba tlhophang go nna ditsala tsa gagwe? Jehofa o atamalana thata le ba ba mo ikanyang le ba ba dumelang mo go ene ka botlalo. Ka sekai, akanya ka tlhogo ya lotso Aborahame, monna yo o neng a itsege ka tumelo ya gagwe e e tlhomologileng. Ga go na teko epe ya tumelo e e fetang ya gore rre a kopiwe go ntsha morwawe setlhabelo. * Le fa go ntse jalo, “ga tshwana le fa [Aborahame] a ne a isitse Isake tshupelo,” a dumela ka botlalo “gore Modimo o ne a kgona go mo tsosa le eleng mo baswing.” (Bahebera 11:17-19) Ka gonne Aborahame o ne a bontsha tumelo le go nna kutlo ka tsela e e ntseng jalo, Jehofa ka lorato o ne a mmitsa “tsala ya me.”—Isaia 41:8; Jakobe 2:21-23.
5. Jehofa o leba jang batho ba ba mo ikobelang ka go rata?
5 Jehofa o tsaya go ikoba go le botlhokwa fela thata. O rata batho ba ba ikemiseditseng gore le fa go ka nna jang ba tla nna ba ikanyega mo go ene. (Bala 2 Samuele 22:26) Jaaka re bone mo Kgaolo 1 ya buka eno, Jehofa o itumedisiwa thata ke batho ba ba tlhophang go mo ikobela ka go rata. Diane 3:32 ya re: “O atamalane thata le bathokgami.” Jehofa o laletsa batho ba ba lekang ka natla go dira se a se batlang ka bopelonomi a re: Ba ka nna balalediwa mo “mogopeng” wa gagwe—ba amogelwa go tla go mo obamela le go mo rapela nako nngwe le nngwe.—Pesalema 15:1-5.
6. Re ka bontsha jang gore re rata Jesu, mme Jehofa o ikutlwa jang ka batho ba ba ratang Morwawe?
6 Jehofa o rata batho ba ba ratang Jesu, Morwawe yo o tsetsweng a le esi. Jesu o ne a re: “Fa motho a nthata, o tla boloka lefoko la me, mme Rre o tla mo rata, mme re tla tla mo go ene re bo re nna le ene.” (Johane 14:23) Re ka bontsha jang gore re rata Jesu? Seo re ka se dira ka go boloka ditaelo tsa gagwe, go akaretsa le thomo ya go rera dikgang tse di molemo le go dira barutwa. (Mathaio 28:19, 20; Johane 14:15, 21) Gape re bontsha gore re rata Jesu fa re ‘latela dikgato tsa gagwe gaufiufi,’ re leka ka bojotlhe go mo etsa ka se re se buang le ka ditiro tsa rona go ya kafa re ka kgonang ka teng jaaka re le batho ba ba sa itekanelang. (1 Petere 2:21) Jehofa o itumedisiwa ke maiteko a a dirwang ke batho ba lorato lo ba ratang Morwawe ka lone lo ba tlhotlheletsang go latela dikgato tsa ga Jesu.
7. Ke ka ntlha yang fa go le botlhale go tsalana le ditsala tsa ga Jehofa?
7 Dingwe tsa dinonofo tse Jehofa a di batlang mo ditsaleng tsa gagwe ke gore di nne le tumelo, di ikanyege, di nne kutlo mme di rate Jesu le melao ya gagwe. Mongwe le mongwe wa rona o tshwanetse go ipotsa jaana: ‘A ditsala tsa me tse di gaufiufi di na le dinonofo tseno? A ke dirile gore ditsala tsa ga Jehofa e nne ditsala tsa me?’ Go botlhale go dira jalo. Batho ba ba nang le dinonofo tsa bomodimo e bile ba rera dikgang tse di molemo tsa Bogosi ka tlhoafalo, ba ka re tlhotlheletsa ka tsela e e molemo gore re tshelele boikemisetso jwa rona jwa go itumedisa Modimo.—Bona lebokose la setlhogo se se reng “ Tsala e e Molemo Ke e E Ntseng Jang?”
GO ITHUTA MO SEKAING SE SE MO BAEBELENG
8. Ke eng se se go kgatlhang ka botsala (a) jwa ga Naomi le Ruthe? (b) jwa Bahebera ba basha ba bararo? (c) jwa ga Paulo le Timotheo?
8 Baebele e na le dikai di le dintsi tsa batho ba ba neng ba solegelwa molemo ka ntlha ya go tlhopha ditsala tse di molemo. O ka bala ka botsala jwa ga Naomi le ngwetsi ya gagwe, Ruthe, ka Bahebera ba basha ba babotlana ba ba neng ba nna ditsala tse di atamalaneng thata kwa Babelona, le ka botsala jwa ga Paulo le Timotheo. (Ruthe 1:16; Daniele 3:17, 18; 1 Bakorintha 4:17; Bafilipi 2:20-22) Le fa go ntse jalo, a re tlotleng ka sekai se sengwe se se tlhomologileng: botsala jwa ga Dafide le Jonathane.
9, 10. Ke eng se se neng se dira gore Jonathane le Dafide ba nne ditsala?
9 Baebele ya re fa Dafide a sena go bolaya Goliathe, “moya wa ga Jonathane wa bofagana le moya wa ga Dafide, mme Jonathane a simolola go mo rata jaaka moya wa gagwe ka esi.” (1 Samuele 18:1) Ba ne ba simolola jalo go nna ditsala tse di atamalaneng thata le fa ba ne ba fetana ka dingwaga tse dintsi, mme ba ne ba tswelela e le ditsala go fitlha Jonathane a swa kwa botlhabanelong. * (2 Samuele 1:26) Lebaka le le neng le dira gore ditsala tseno tse pedi di atamalane thata jalo e ne e le lefe?
10 Se se neng se dira gore Dafide le Jonathane ba utlwane thata jalo ke ka gonne ba ne ba rata Modimo e bile ba eletsa thata go nna ba ikanyega mo go ene. Banna bano ba ne ba tshwana ka gore boobabedi ba ne ba rata go itumedisa Modimo. Mongwe le mongwe wa bone o ne a bontsha dinonofo tse di neng di dira gore a ratwe ke yo mongwe. Kwantle ga pelaelo, Jonathane o ne a kgatlhiwa ke bopelokgale le tlhoafalo ya lekawana leno le le neng la femela leina la ga Jehofa ka bopelokgale. Ga go pelaelo gore Dafide o ne a tlotla monna yono yo mogolwane yo o neng a tshegetsa dithulaganyo tsa ga Jehofa ka boikanyegi e bile a baya dilo tse Dafide a neng a di tlhoka kwa pele ga tsa gagwe. Ka sekai, akanya ka se se neng sa direga fa Dafide a ne a kgobegile marapo thata, e le motshabi kwa nageng ka gonne a tshaba bogale jwa ga Kgosi Saulo yo o boikepo, e bong rraagwe Jonathane. Jonathane o ne a bontsha boikanyegi jo bogolo mme a tsaya matsapa a “ya kwa go Dafide . . . gore a nonotshe seatla sa gagwe mo Modimong.” (1 Samuele 23:16) Akanya fela kafa Dafide a neng a ikutlwa ka gone fa motho yo e neng e le tsala ya gagwe e e rategang a ne a tla a bo a mo thusa le go mo kgothatsa! *
11. O ithuta eng ka botsala mo sekaing sa ga Jonathane le Dafide?
11 Re ithuta eng mo sekaing sa ga Jonathane le Dafide? Thuto ya botlhokwa ke gore selo se segolo se ditsala di tshwanetseng go tshwana ka sone ke go nna le mekgwa e e laolwang ke kamano ya bone le Modimo. Fa re atamalana le batho ba ba dumelang se re se dumelang, ba ba nang le mekgwa ya boitsholo e e tshwanang le ya rona le ba ba ratang go nna ba ikanyega mo Modimong, re ka tlotla mmogo, ra bolelelana maikutlo le maitemogelo a a re kgothatsang le go re nonotsha. (Bala Baroma 1:11, 12) Mo baobameding ka rona re ka bona ditsala tse di ntseng jalo tse di kgatlhegelang dilo tsa semoya. Le fa go ntse jalo, a seno se raya gore mongwe le mongwe yo o tlang dipokanong kwa Holong ya Bogosi ke tsala e e molemo? Nnyaa, ga go reye jalo.
KAFA RE TLHOPHANG DITSALA TSA RONA KA GONE
12, 13. (a) Ke ka ntlha yang fa re tshwanetse go nna kelotlhoko tota le fa re tlhopha ditsala mo gare ga Bakeresete? (b) Ke mathata afe a diphuthego tsa lekgolo la ntlha la dingwaga di neng tsa lebana le one, mme seo se ne sa dira gore Paulo a ntshe ditlhagiso dife tse di gagametseng?
12 Tota le mo phuthegong, re tshwanetse go tlhopha ditsala tse di tla re thusang go nonotsha kamano ya rona le Modimo. A seno se tshwanetse go re gakgamatsa? Nnyaa. Fela jaaka maungo mangwe mo setlhareng a ka tsaya nako go butswa, le Bakeresete bangwe mo phuthegong ba ka tsaya lobaka lo loleele go gola semoyeng. Ka jalo, mo phuthegong nngwe le nngwe, go na le Bakeresete ba ba godileng semoyeng ka ditsela tse di farologaneng. (Bahebera 5:12–6:3) Gone mme, re bontsha bopelotelele le lorato mo bathong ba basha kgotsa ba ba bokoa, ka go bo re batla go ba thusa go gola semoyeng.—Baroma 14:1; 15:1.
13 Ka dinako tse dingwe, go ka nna le boemo bongwe mo phuthegong jo bo tlhokang gore re ele tlhoko gore re na le ditsala tsa mofuta mang. Batho bangwe ba ka itshwara ka tsela e e sa tshwanelang. Ba bangwe ba ka simolola go nna le moya wa go ngongorega. Diphuthego tsa lekgolo la ntlha la dingwaga C.E. di ne tsa lebana le mathata a a tshwanang. Le fa bontsi jwa maloko a phuthego ba ne ba ikanyega, batho bangwe ba ne ba sa itshware sentle. Ka gonne bangwe mo phuthegong ya kwa Korintha ba ne ba sa dumalane le dithuto dingwe tsa Bokeresete, moaposetoloi Paulo o ne a tlhagisa phuthego jaana: “Lo se ka lwa tsiediwa. Go itlwaelanya le ba ba bosula go senya mekgwa e e molemo.” (1 Bakorintha 15:12, 33) Paulo o ne a tlhagisa Timotheo gore tota le mo gare ga Bakeresete go ka ne go na le bangwe ba ba sa itshwareng sentle. Timotheo o ne a bolelelwa gore a ikgaoganye le batho ba ba ntseng jalo, a se ka a tsalana le bone.—Bala 2 Timotheo 2:20-22.
14. Re ka dirisa jang molaomotheo o o neng wa dira gore Paulo a ntshe ditlhagiso tseo?
14 Re ka dirisa jang molaomotheo o o neng wa dira gore Paulo a ntshe ditlhagiso tseo? Ka go tila go tsalana le ope—mo teng ga phuthego kgotsa kwa ntle ga yone—yo o ka neng a na le tlhotlheletso e e sa siamang. (2 Bathesalonika 3:6, 7, 14) Re tshwanetse go sireletsa bomoya jwa rona. Gakologelwa gore fela jaaka sepontšhe, re monya mekgwa ya ditsala tsa rona tse re atamalaneng le tsone. Fela jaaka re sa kgone go tsenya sepontšhe mo metsing a a nang le botšarara re bo re lebelela gore se monye metsi fela, ka tsela e e tshwanang re ka se tsalane le batho ba ba re tlhotlheletsang ka tsela e e sa siamang re bo re lebelela go monya sengwe se se molemo mo go bone.—1 Bakorintha 5:6.
O ka bona ditsala tse di molemo mo baobameding ka rona
15. Ke eng se o ka se dirang go bona ditsala tse di godileng semoyeng mo phuthegong?
15 Se se itumedisang ke gore go ka kgonega go bona ditsala tse di molemo mo baobameding ka rona. (Pesalema 133:1) O ka bona jang ditsala tse di ratang dilo tsa semoya mo phuthegong? Fa o ntse o lwela go nna le dinonofo le mekgwa ya bomodimo, ruri batho ba bangwe ba ba tshwanang le wena ba tla atamalana le wena. Gape o ka nna wa tshwanelwa ke go tsaya dikgato dingwe go nna le ditsala tse disha. (Bona lebokose la setlhogo se se reng “ Kafa re Neng ra Nna le Ditsala Tse di Molemo ka Gone.”) Batla ba ba bontshang dinonofo tse o batlang go nna le tsone. Reetsa kgakololo ya Baebele ya go ‘pitlologa,’ o batle ditsala tsa badumedika wena le fa e ka tswa e le ba lotso, setšhaba kgotsa setso se sele. (2 Bakorintha 6:13; bala 1 Petere 2:17.) O se ka wa tsalana fela le ba ba lekanang le wena ka dingwaga. Gakologelwa gore Jonathane o ne a le mogolo thata mo go Dafide. Batho ba le bantsi ba ba godileng ba ka nna ditsala tse di molemo ka gonne ba na le boitemogelo e bile ba le botlhale.
FA GO TSOGA MATHATA
16, 17. Fa moobamedi ka rona a re kgopisa ka tsela nngwe, ke ka ntlha yang fa re sa tshwanela go tlogela phuthego?
16 Ka dinako dingwe mathata a ka nna a tsoga ka ntlha ya gore batho ba na le botho jo bo sa tshwaneng e bile ba godile ka ditsela tse di farologaneng. Modumedi ka rona a ka nna a bua kgotsa a dira sengwe se se re utlwisang botlhoko. (Diane 12:18) Ka dinako tse dingwe mathata a gakadiwa ke gore batho ba na le botho jo bo sa tshwaneng, a gakadiwa ke dikgotlhang kgotsa go sa bone dilo ka tsela e e tshwanang. A re tla kgopisiwa ke mathata ao re bo re tlogela phuthego? Ga re na go dira jalo fa re rata Jehofa tota e bile re rata ba a ba ratang.
17 Jaaka Jehofa e le Mmopi wa rona le Motlamedi wa Botshelo, o tshwanelwa ke gore re mo rate le go ineela mo go ene ka tsela e e feletseng. (Tshenolo 4:11) Gape, phuthego e a e dirisang e tlhoka gore re e tshegetse ka boikanyegi. (Bahebera 13:17) Ka jalo, fa moobamedi ka rona a re kgopisa kgotsa a re swabisa ka tsela nngwe, ga re kitla re tlogela phuthego e le gore re bontshe gore ga re a itumela. Tota re ka dira seo jang? Jehofa ga se ene yo o re kgopisitseng. Go rata Jehofa go ka se dire gore re mo furalele mmogo le batho ba gagwe!—Bala Pesalema 119:165.
18. (a) Re ka dira eng gore go nne le kagiso mo phuthegong? (b) Go tlhopha go itshwarela, fa go na le lebaka le le utlwalang la go dira jalo, go lere melemo efe?
18 Go rata baobamedi ka rona go re tlhotlheletsa go dira gore go nne le kagiso mo phuthegong. Jehofa ga a lebelela gore batho ba ba mo ratang ba se ka ba dira diphoso, mme le rona ga re a tshwanela go lebelela seo. Lorato lo re thusa go tlhokomologa diphoso tse e seng tsa sepe, lo re thusa go gakologelwa gore rotlhe ga re a itekanela mme re dira diphoso. (Diane 17:9; 1 Petere 4:8) Lorato lo re thusa go tswelela ‘re itshwarelana re gololesegile.’ (Bakolosa 3:13) Ga se ka metlha go leng motlhofo go dirisa kgakololo eno. Fa re letla maikutlo a a sa siamang go re fekeetsa, re ka nna ra sekamela mo go nneng ka sekgopi, gongwe re akanya gore go galefa ga rona go utlwisa motho yo o re foseditseng botlhoko. Mme tota, go boloka sekgopi go kotsi mo go rona. Go tlhopha go itshwarela motho yo o re foseditseng, fa go na le lebaka le le utlwalang la go dira jalo, go lere masego a mantsi. (Luke 17:3, 4) Go re naya kagiso ya mogopolo, go dira gore go nne le kagiso mo phuthegong mme sa botlhokwa le go feta, go sireletsa kamano ya rona le Jehofa.—Mathaio 6:14, 15; Baroma 14:19.
NAKO YA GO KGAOTSA BOTSALA
19. Ke maemo afe a a ka nnang gone a a dirang gore go tlhokege gore re kgaotse go tsalana le mongwe?
19 Ka dinako tse dingwe, re kopiwa go kgaotsa go tsalana le mongwe yo e neng e le leloko la phuthego. Boemo jono bo nna gone fa motho yo o sa ikwatlhayeng yo o tlolang molao wa Modimo a kgaolwa kgotsa a itatola tumelo ka go ruta dithuto tsa maaka kgotsa a itomolola mo phuthegong. Lefoko la Modimo le re bolelela ka tlhamalalo gore re “tlogele go ikopanya” le batho ba ba ntseng jalo. * (Bala 1 Bakorintha 5:11-13; 2 Johane 9-11) Gone go ka nna boima go tlogela go dirisana le motho yo gongwe e neng e le tsala ya rona kgotsa e le wa losika. A re tla ema re nitame, ka jalo re bontsha gore re ikanya Jehofa le melao ya gagwe e e siameng mo dilong tsotlhe? Gakologelwa gore Jehofa o batla gore re mo ikanye le go mo utlwa.
20, 21. (a) Ke ka ntlha yang fa thulaganyo ya go kgaola e le lorato? (b) Ke ka ntlha yang fa go le botlhokwa go tlhopha ditsala tsa rona ka botlhale?
20 Ruri thulaganyo ya go kgaola ke thulaganyo e e lorato ya ga Jehofa. Ka tsela efe? Go kgaola moleofi yo o sa ikwatlhayeng go bontsha go rata leina le le boitshepo la ga Jehofa le sotlhe se le se emelang. (1 Petere 1:15, 16) Go kgaola go boloka phuthego e sireletsegile. Maloko a a ikanyegang a phuthego a sirelediwa mo tlhotlheletsong e e sa siamang ya batho ba ba leofang ka boomo, mme ba ka tswelela ka kobamelo ya bone ba itse gore phuthego ke lefelo le le sireletsegileng mo lefatsheng leno le le boikepo. (1 Bakorintha 5:7; Bahebera 12:15, 16) Kotlhao e e gagametseng e bontsha go rata modiraphoso. E ka tswa e le se a se tlhokang gore a itharabologelwe mme a tseye dikgato tse di tlhokegang gore a boele kwa go Jehofa.—Bahebera 12:11.
21 Ga re ka ke ra ganetsa boammaaruri jwa gore ditsala tse re atamalaneng le tsone di ka re tlhotlheletsa thata. Ka jalo go botlhokwa gore re tlhophe ditsala tsa rona ka botlhale. Fa re dira gore ditsala tsa ga Jehofa e nne ditsala tsa rona, le fa re rata ba Modimo a ba ratang, re tla nna le ditsala tse di molemo thata. Se re se ithutang mo go bone se tla re thusa go diragatsa boikemisetso jwa rona jwa go itumedisa Jehofa.
^ ser. 2 Lefoko la Sehebera le le ranotsweng e le “yo o dirisanang le” gape le ranotswe e le “go tlwaelana” le go “nna molekane le.”—Baatlhodi 14:20; Diane 22:24.
^ ser. 4 Fa Jehofa a ne a kopa Aborahame gore a dire seno, o ne a senola setlhabelo se ene a neng a tla se dira ka go ntsha Morwawe yo o tsetsweng a le esi. (Johane 3:16) Mo kgannyeng ya ga Aborahame, Jehofa o ne a tsenelela mme a tlisa phelefu gore e dirwe setlhabelo mo boemong jwa ga Isake.—Genesise 22:1, 2, 9-13.
^ ser. 9 Dafide e ne e le mosha—“mosimanyana fela”—fa a ne a bolaya Goliathe mme o ne a ka nna dingwaga di le 30 ka nako ya loso lwa ga Jonathane. (1 Samuele 17:33; 31:2; 2 Samuele 5:4) Go bonala Jonathane, yo o neng a ka nna dingwaga di le 60 fa a tlhokafala, a ne a feta Dafide ka dingwaga di ka nna 30.
^ ser. 10 Jaaka go kwadilwe mo go 1 Samuele 23:17, Jonathane o ne a bua dilo di le tlhano go kgothatsa Dafide: (1) O ne a kgothatsa Dafide gore a se ka a boifa. (2) O ne a tlhomamisetsa Dafide gore maiteko a ga Saulo a tla itaya sefololetse. (3) O ne a gakolola Dafide gore o ne a tla nna kgosi, fela jaaka Modimo a ne a solofeditse. (4) O ne a solofetsa Dafide gore o ne a tla nna a ikanyega mo go ene. (5) O ne a bolelela Dafide gore tota le Saulo o ne a itse gore ene Jonathane o ne a ikanyega mo go Dafide.
^ ser. 19 Go bona tshedimosetso e e oketsegileng ya kafa o ka dirisanang ka gone le batho ba ba kgaotsweng kgotsa ba ba itomolotseng, bona setlhogo se se reng “Kafa re Tshwanetseng go Dirisana le Motho yo o Kgaotsweng ka Gone.”


text:
DIKGOLAGANO TSA YBB
Fotim (Mokgatlho wa Ditheo Tsa Theiari tsa Dikgaolo Tse di Ka fa Bokone)
Mokgatlho wa Ditheo Tsa Theiari tsa Dikgaolo Tse di Ka fa Bokone
Fotim eno e e tlhomilweng ka 1995, ke tlhotlheletso e e molemo ya gore go nne le tirisanommogo fa gare ga diyunibesiti di le robonngwe mo dikarolong tsa bokone jwa Aforika Borwa.
Seabe se YBB e nang le sone
Fa dingwaga di ntse di kgabaganya, baemedi ba le mmalwa ba YBB ba ile ba tlhomiwa go nna maloko a Komiti-Khuduthamaga. Boeng jaana, ka 2008 le ka 2009, Porofesa Thembi Mosia, Mokwadisi mo Setheong wa YBB, o ne a le mo maemong a Motshwarwa-Matlotlo.
Go bona tshedimosetso e e oketsegileng, leba Setsha sa inthanete sa Fotim.
HESA
Mokgatlho wa Thuto e e Kwa Godimo mo Aforika Borwa
Diyunibesiti tsotlhe di le 23 tsa Aforika Borwa tsa puso ke tsa Hesa, e e tlamelang ka thono ya gore go rarabololwe mathata mangwe a a masisi ka kutlwano a a amang thuto e e kwa godimo.
Go bona tshedimosetso e e oketsegileng, leba Setsha sa inthanete sa Hesa.
ACU
Mokgatlho wa Diyunibesiti Tsa Kgwereanodithaba
ACU e maloko a yone e leng ditheo di ka nna 500 mo dinageng tsa kgwereanodithaba, e tsweledisetsa pele tirisanommogo ya bodithabathaba le kutlwano mo ditheong tsa thuto e e kwa godimo.
Go nna le seabe ga YBB:
Motlatsa-Mothanselara wa YBB, e leng Ngaka Theuns Eloff, ke Modulasetulo wa ga jaanong wa ACU. O ne a tlhomiwa kwantle ga dikganetsano dipe ka Phukwi 2009 morago ga go fetsa dingwaga di le pedi tse di fetileng e le Motlatsa-Mothanselara wa ACU. Ngaka Eloff o tla nna Modulasetulo go fitlha ka Phukwi 2011.
Go bona tshedimosetso e e oketsegileng, leba Setsha sa inthanete sa ACU.
CHE
Lekgotla la Tsa Thuto e e Kwa Godimo
CHE ke setlamo se se ikemetseng ka nosi sa semolao se se nayang Tona ya Thuto dikgakololo ka tsa pholisi ya thuto e e kwa godimo e bile le na le maikarabelo a go bona gore thuto e dirwa ka tsela e e nang le boleng le go amogelwa semmuso ga lenaneo la thuto mo setheong.
Go nna le seabe ga YBB:
YBB e dira le CHE mo go amogelweng semmuso ga mananeo a yone a thuto e bile e ela tlhoko gore tiro ya yone ke ya boleng jo bo batlwang ke yone.
Go bona tshedimosetso e e oketsegileng leba Setsha sa inthanete sa CHE.
HEQC
Komiti ya Boleng Jwa Thuto e e Kwa Godimo
HEQC ke komiti ya leruri ya Lekgotla la tsa Thuto e e Kwa Godimo. E rotloetsa gore thuto e e kwa godimo mo Aforika Borwa e nne ya boleng jo bo kwa godimo e bile e amogela semmuso mananeo otlhe a thuto e e kwa godimo.
Go bona tshedimosetso e e oketsegileng leba Setsha sa inthanete sa HEQC.
AAU
Mokgatlho wa Diyunbesiti Tsa Aforika
AAU ke kokoano ya batho go tswa mo kontinenteng yotlhe e e leng ka ga thuto e e kwa godimo mo Aforika, mme maloko a yone ke ditheo di le 215 go tswa kwa dinageng di le 44 tsa Aforika.
Go nna le seabe ga YBB:
Yunibesiti ya rona ke nngwe ya diyunibesiti tsa puso di le 17 tsa Aforika Borwa tse e leng maloko a AAU, e mokgele wa yone e leng go ema nokeng diyunibesiti tsa Aforika mo ditirong tsa tsone tsa go ruta le go ithuta, go dira patlisiso le tirelo sethaba.
Go bona tshedimosetso e e oketsegileng leba Setsha sa inthanete sa AAU.


text:
SPOT ANNOUNCEMENT
Sechaba se itsisiwe fa Lephata la Itshireletso, Molao le Thokgamo le tla tshwara Thuto – seka- dipuisanyo ka Labotlhano kgwedi eno ele lesome le bobedi, metsotso ele masome a mararo morago ga nako ya borobabobedi mo mosong go tsena ka nako ya lesome le motso.(Friday 12th August 2016, 0830-1100.hrs)
Thuto seka dipuisanyo e, e tla bo ele ya dikhamphani tse di ikemetseng ka nosi tsa itshireletso.Kgankgolo ke go tla go arogana maitlamo a lephata mo go lwantsheng tshenyetso sechaba le go tsibosa ka twantsho tshenyetso sechaba
Dikhamphani tse di mo Gaborone le tikologo di kopiwa go romela baemedi ba sa fete bobedi, jalo he ba tshwanetse gore babo ba ikwadisitse kgwedi eno e hera bobedi ka go ikgolaganye le diofisi dikgolo ko mogaleng wa 3698200/8300 kgotsa 3698286.
Re a leboga
Samma G. Tabudi
…………………………………
FOR/Permanent Secretary


text:
THUTO 17
Balebedi ba ba Etang ba re Thusa Jang?
Gantsi mo Dikwalong Tsa Bokeresete Tsa Segerika go umakiwa Barenabase le moaposetoloi Paulo. Banna bano e ne e le balebedi ba ba etang, ba etela diphuthego tsa bogologolo. Goreng? Ba ne ba tshwenyegile thata ka boemo jwa semoya jwa bakaulengwe ba bone. Paulo o ne a re o batla go ‘boa mme a etele bakaulengwe,’ go bona gore ba ntse ba tsoga jang. O ne a ikemiseditse go tsamaya dikilometara di le makgolokgolo gore a ye go ba nonotsha. (Ditiro 15:36) Le gompieno balebedi ba ba etang ba na le boikutlo jo bo tshwanang.
Ba tla go re kgothatsa. Molebedi mongwe le mongwe wa potologo o etela diphuthego di ka nna 20 kgotsa go feta, a fetsa beke mo go nngwe le nngwe ya tsone, gabedi mo ngwageng. Re solegelwa molemo ke maitemogelo a banna bano le basadi ba bone, fa e le gore ba nyetse. Ba leka ka natla go itse mongwe le mongwe wa rona, bagolo le basha, mme ba itumelela go tsamaya le rona mo bodireding jwa tshimo le kwa bathong ba re ithutang Baebele le bone. Balebedi bano ba potologo ba tsamaya le bagolwane go dira maeto a bodisa, mme gape ba re nonotsha ka dipuo tse ba di neelang kwa dipokanong le kwa dikopanong.—Ditiro 15:35.
Ba bontsha go kgatlhegela botlhe. Balebedi ba potologo ba kgatlhegela thata boemo jwa semoya jwa diphuthego tse ba di etelang. Ba kopana le bagolwane le batlhanka ba bodiredi go sekaseka se se fitlheletsweng mo phuthegong, le go ba naya dikgakololo tse di tlhokegang tsa kafa ba ka diragatsang maikarabelo a bone ka gone. Ba thusa babulatsela gore ba kgone go atlega mo tirong ya bone, mme gape ba itumelela go itse batho ba ba sa tswang go kopanela le phuthego le go utlwa gore ba ntse ba gatela pele jang semoyeng. Mongwe le mongwe wa bakaulengwe bano o ithaopa ka go rata gore e nne ‘modirimmogo gore re solegelwe molemo.’ (2 Bakorintha 8:23) Re tshwanetse go etsa tumelo ya bone le boineelo jwa bone mo Modimong.—Bahebera 13:7.
Ke ka ntlha yang fa balebedi ba potologo ba etela diphuthego?
Re ka solegelwa molemo jang ke maeto a bone?


text:
THUTO 21
Bethele ke Eng?
Lefoko la Sehebera Bethele, le kaya “Ntlo ya Modimo.” (Genesise 28:17, 19) Ke leina le le tshwanelang sentle meago e Basupi ba ga Jehofa ba e agileng mo lefatsheng lotlhe. Tiro ya go rera e kaelwa le go engwa nokeng gone. Setlhopha se se Laolang se direla kwa ntlokgolong ya lefatshe lotlhe e e kwa New York State, U.S.A. Ke sone se etelelang pele tiro e e dirwang mo diofising tsa makala tse di mo dinageng di le dintsi. Batho ba ba direlang kwa diofising tseno ba bidiwa lelapa la Bethele. Fela jaaka lelapa lengwe le lengwe, ba nna mmogo, ba bereka mmogo, ba ja mmogo e bile ba ithuta Baebele mmogo ka kutlwano.—Pesalema 133:1.
Lefelo le le tlhomologileng le go nnang batho ba ba ithaopang ka go rata. Kwa meagong yotlhe ya Bethele, go na le banna le basadi ba Bakeresete ba ba dirang ka natla go dira thato ya Modimo le go baya dilo tse di direlwang Bogosi kwa pele mo matshelong a bone, ba dira jalo ka nako e e tletseng. (Mathaio 6:33) Ga go ope wa bone yo o duelwang mme botlhe ba fiwa bonno le dijo le madinyana a a ba thusang go duelela ditshenyegelo tsa bone. Mongwe le mongwe kwa Bethele o na le tiro e a e abetsweng, e ka tswa e le mo ofising, kwa boapeelong kgotsa kwa go jelwang gone. Ba bangwe ba bereka kwa go gatisiwang kgotsa kwa go dirwang dibuka gone, ba bangwe ba dira tiro ya go phepafatsa, go tlhatswa diaparo, go baakanya dilo le ditiro tse dingwe.
Ke lefelo le go dirwang ka natla go ema tiro ya go rera ka Bogosi nokeng. Boikaelelo jo bogolo jwa Bethele nngwe le nngwe ke go dira gore boammaaruri jwa Baebele bo fitlhelele batho ba le bantsi ka mo go ka kgonegang ka teng. Boroutšhara jono ke bosupi jwa seo. Bo kwadilwe ka kaelo ya Setlhopha se se Laolang, mme jwa romelwa ka mokgwa wa eleketeroniki kwa ditlhopheng tsa baranodi di le makgolokgolo mo lefatsheng lotlhe. Bo gatisitswe ka metšhini e e gatisang ka lobelo lo lo kwa godimo kwa meagong e go gatisiwang mo go yone mo makaleng a le mmalwa mme jwa romelwa kwa diphuthegong tse di fetang 100 000. Tiro eno yotlhe e maloko a malapa a Bethele a e dirang, a e dira go ema nokeng ka botlalo tiro e e potlakileng go gaisa tsotlhe—go rera dikgang tse di molemo.—Mareko 13:10.
Ke bomang ba ba direlang kwa Bethele mme ba tlamelwa jang?
Ditiro tse di dirwang kwa meagong ya Bethele di ema nokeng tiro efe e e potlakileng?


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Jakobe 3:1-18
3 Ga lo a tshwanela go nna barutisi lo le bantsi,+ bakaulengwe ba me, e re ka lo itse gore re tla amogela katlholo+ e e boima segolo.2 Gonne rotlhe re kgotšwa makgetlo a le mantsi.+ Fa mongwe a sa kgotšwe mo lefokong,+ yono ke monna yo o itekanetseng,+ yo o kgonang go laola le mmele otlhe wa gagwe.3 Fa re tsenya ditomo+ mo melomong ya dipitse gore di re utlwe,+ re laola le mmele otlhe wa tsone.4 Bonang! Le eleng mekoro, le mororo e le megolo thata jaana e bile e kgweediwa ke diphefo tse di maatla, e laolwa ka selaolamokoro+ se sennye thata go ya koo thato ya monna yo o kwa sekgweetsong e eletsang gone.5 Jalo, ka tsela e e tshwanang, loleme ke tokololo e nnye mme le fa go ntse jalo lo ikgantsha+ mo gogolo. Bonang! Abo go tlhokega molelo o monnye jang ne go tlhosetsa sekgwa se segolo thata ka molelo!6 Ebu, loleme ke molelo.+ Loleme lo diregile lefatshe la tshiamololo gareng ga ditokololo tsa rona, gonne lo tsenya mmele+ otlhe dilabe lo bo lo tlhosetse leotwana la botshelo jwa tlholego ka molelo mme lo tlhosediwa ka molelo ke Gehena.7 Gonne mofuta mongwe le mongwe wa sebatana sa naga mmogo le nonyane le segagabi le sebopiwa sa lewatle ruri o tla kgwabofadiwa e bile o kgwabofaditswe ke batho.+8 Mme loleme lone, ga go na le a le mongwe wa batho yo o ka dirang gore lo kgwabofale. Ke selo se se sa laolesegeng se se utlwisang botlhoko, lo tletse botlhole+ jo bo bolayang.9 Ka lone re baka Jehofa,+ le eleng Rara,+ mme le fa go ntse jalo ka lone re hutsa+ batho ba ba nnileng gone “mo setshwanong sa Modimo.”+10 Mo molomong o le mongwe go tswa tshegofatso le phutso.Ga go a tshwanela, bakaulengwe ba me, gore dilo tseno di tswelele di direga ka tsela+ eno.11 Sediba+ ga se dire gore botshe le bogalaka di pomponyege di tswa mo motsweding o le mongwe, ga ke re?12 Bakaulengwe ba me, setlhare sa mofeige ga se ka ke sa ungwa maungo a motlhware kgotsa sa mofine difeige, ga ke re?+ Le gone metsi a a letswai ga a ka ke a ntsha metsi a a monate.13 Ke mang yo o botlhale le yo o tlhaloganyang mo go lona? A a bontshe ka boitshwaro jwa gagwe jo bo molemo ditiro tsa gagwe+ ka bori jo e leng jwa botlhale.14 Mme fa lo na le lefufa+ la letlhoo le manganga+ mo dipelong tsa lona, lo se ka lwa ikgantsha+ lwa ba lwa akela boammaaruri.+15 Jono ga se botlhale jo bo fologang bo tswa kwa godimo,+ mme ke jwa selefatshe,+ jwa bophologolo, jwa bodimona.+16 Gonne koo lefufa+ le manganga di leng gone, gone koo go na le go tlhoka thulaganyo le sengwe le sengwe se se bosula.+17 Mme botlhale+ jo bo tswang kwa godimo sa ntlhantlha bo itshekile,+ go tswa foo bo na le kagiso,+ bo tekatekano,+ bo iketleeleditse go utlwa, bo tletse kutlwelobotlhoko le maungo a a molemo,+ ga bo tseye batho ka go ba tlhaola,+ ga bo itimokanye.+18 Mo godimo ga moo, peo ya leungo+ la tshiamo+ e jalwa mo maemong a a kagiso+ e jalelwa ba ba dirang kagiso.+


text:
Ke Bomang ba ba Dirang Thato ya ga Jehofa Gompieno?
Thato ya Modimo ke Eng?
Thato ya Modimo ke Eng?
Modimo o batla gore re tshelele ruri mo lefatsheng la paradaise, ka kagiso e bile re itumetse!
Le fa go ntse jalo, o ka nna wa ipotsa jaana, ‘Seno se ka kgonega jang?’ Baebele ya re Bogosi jwa Modimo bo tla dira jalo, e bile ke thato ya Modimo gore batho botlhe ba ithute ka Bogosi joo le ka boikaelelo jwa gagwe ka rona.—Pesalema 37:11, 29; Isaia 9:7.
Modimo o batla gore re solegelwe molemo.
Fela jaaka rre yo o batlelang bana ba gagwe dilo tse di molemo, Rraarona yo o kwa legodimong o batla gore re itumele ka bosakhutleng. (Isaia 48:17, 18) O solofeditse gore ope fela “yo o dirang thato ya Modimo o ntse ka bosaengkae.”—1 Johane 2:17.
Modimo o batla gore re tsamaye mo ditselaneng tsa gagwe.
Baebele ya re Mmopi wa rona o batla go re “ruta ditsela tsa gagwe” gore re ‘tsamaye mo ditselaneng tsa gagwe.’ (Isaia 2:2, 3) O rulagantse “batho ba leina la gagwe” gore ba itsise thato ya gagwe mo lefatsheng lotlhe.—Ditiro 15:14.
Modimo o batla gore re mo obamele re le seoposengwe.
Go na le gore kobamelo e e itshekileng ya ga Jehofa e kgaoganye batho, e ba kopanya ka lorato lwa mmatota. (Johane 13:35) Ke bomang gompieno ba ba rutang batho mo lefatsheng lotlhe gore ba direle Modimo ka kutlwano? Re go kopa gore o ithute seno ka go dirisa boroutšhara jono.


text:
Nigeria e Agile Diholo Tsa Bogosi di le 3 000
Ka Matlhatso March 1, 2014, batho ba le 832 ba ne ba kopane mmogo kwa Holong ya Dikopano ya Basupi ba ga Jehofa ya kwa Toropong ya Benin go tla go keteka phitlhelelo e e kgethegileng mo Nigeria. Fa e sale go tloga ka 1999, fa thulaganyo ya go aga Diholo Tsa Bogosi mo dinageng tse di humanegileng e ne e simololwa, Basupi ba ga Jehofa ba agile Diholo Tsa Bogosi di le 3 000 kwa nageng eo.
Pokano eo e ne ya simolola ka pego e khutshwane ya hisitori ya tiro e e neng ya dirwa go aga mafelo a go obamela Modimo kwa Nigeria fa e sale ka bo1920. Kwa tshimologong, go ne go dirisiwa matlo a batho le diholo tsa motse. Holo e e neng ya agiwa kwa toropong ya Ilesa ka bo1935, ke yone lefelo le le neng le dirisiwa fela ke Basupi ba ga Jehofa. Magareng ga 1938 le 1990, palo ya diphuthego e ne ya oketsega ka makgetlo a ka nna 200, go tswa go diphuthego di le 14 go ya go di le 2 681, mme go nnile thata gore bontsi jwa tsone di nne le lefelo la go kopana. Diphuthego di le thataro di ne di dirisa Holo ya Bogosi e le nngwe. Kwa mafelong a mangwe, Holo e ne e tlala thata jaana mo batho ba neng ba tshwanelwa ke go ema kwa ntle le go reetsa dipokano ka fensetere. Mme go ne go na le diphuthego di le dintsi tse di neng di sa ntse di kopanela mo magaeng a batho le kwa sekolong.
Ka 1990, ofisi ya lekala ya Basupi ba ga Jehofa e ne ya tshegetsa tiro eo ka go adima diphuthego madi gore di ikagele Holo ya Bogosi. Ka 1997, Dikomiti Tsa Kago Tsa Kgaolo di ne di thusitse diphuthego go aga le go baakanya diholo di le 105. Ka 1997 go ya go 1999, go ne go agiwa diholo di le 13 tse nngwe le nngwe ya tsone e neng e wediwa mo malatsing a le supa go ya go a le 15.
Seo se ne se sa lekana ka gonne palo ya Basupi ba ga Jehofa kwa Nigeria e ne e gola ka lobelo lo lo kwa godimo thata. Ka April 1998, ofisi ya lekala e ne ya bega gore naga eo e tlhoka Diholo Tsa Bogosi di ka nna 1 114.
Kwa pokanong eo e e neng e tshwaretswe kwa Toropong ya Benin, leloko la Komiti ya Lekala ya Nigeria e bong Don Trost, o ne a raya bareetsi a re: “E ne e le namane e tona ya tiro! Re ne re ipotsa gore re tla e pota kae?” Karabo e ne ya goroga ka gonne go simologa ka 1999 go ne ga nna le Ditlhopha Tsa go Aga Diholo Tsa Bogosi tse mo go tsone go nang le batho ba le barataro go ya go ba le robedi ba ba neng ba thusa diphuthego go ralala naga eo. E re ka ba ne ba dirisa mekgwa e e sa raraanang, ba ne ba kgona go aga diholo di ka nna 17 kgwedi le kgwedi mo lobakeng lwa dingwaga di le 14 tse di fetileng.
Fa Mokaulengwe Trost a sena go tlhalosetsa bareetsi ka se se fitlheletsweng, o ne a ba bolelela go re tiro e ntse e larile kwa pele. Ka 2013, palogare ya Basupi ba ga Jehofa kwa Nigeria e ne ya oketsega ka 8 000. O ne a re: “Seno se raya gore re tla tlhoka go aga Diholo Tsa Bogosi di le 100 ngwaga le ngwaga.” Ka 2013, go ne go na le Basupi ba le 351 000 mo diphuthegong di feta 5 700 kwa Nigeria.


text:
Go Batla Dikhumo Tsa Mmatota
“Itireleng ditsala ka dikhumo tse di sa siamang.”—LUKE 16:9.
PINA: 32, 154
1, 2. Ke eng fa go tla tswelela go na le batho ba ba humanegileng mo tsamaisong eno?
MAEMO a ikonomi a lefatshe leno a thata e bile a solegela molemo batho ba ba rileng fela. Basha ga ba na ditiro. Batho ba le bantsi ba tsenya matshelo a bone mo kotsing ka go fudugela kwa dinageng tse di humileng. Khumanego e aname thata, tota le kwa dinageng tse di humileng. Batho ba ba humileng ba huma le go feta mme batho ba ba humanegileng ba humanegela pele. Go ya ka dipego tsa bosheng, palo e nnye ya bahumi ba lefatshe ba na le madi a mantsi go feta batho ba bangwe botlhe ba kopane. Le fa gone re ka se itse gore seo se boammaaruri go le kae, ga go na ope yo o ka ganelang gore batho ba le dibilione ba humanegile thata fa batho ba bangwe bone ba na le madi a a ka ba letlang go tlhokomela ba malapa a bone go ya go ile. Jesu o ne a bontsha gore o itse seno fa a ne a re: “Lo na le bahumanegi ka metlha.” (Mar. 14:7) Ke eng fa go na le pharologanyo eno e e kgolo?
2 Jesu o ne a itse gore maemo a ikonomi a lefatshe leno a ka se fetoge fa fela Bogosi Jwa Modimo bo ise bo tle. Dipolotiki, bodumedi le kgwebo ke karolo ya lefatshe la ga Satane mme mo go Tshenolo 18:3 di tlhalosiwa e le “bagwebi.” Go farologana le batho ba Modimo ba ba ikgaogantseng le dipolotiki le bodumedi jwa maaka, batho ba le bantsi ga ba kgone go kgaogana gotlhelele le karolo ya kgwebo ya lefatshe la ga Satane.
3. Re tlile go sekaseka dipotso dife?
3 E re ka re le Bakeresete, go tla bo go le molemo gore re sekaseke tsela e re lebang ditiro tsa kgwebo tsa lefatshe leno ka go ipotsa dipotso tseno: ‘Nka dirisa jang dithoto tsa me go bontsha gore ke ikanyega mo Modimong? Nka fokotsa jang seabe se ke nang le sone mo dikgannyeng tsa kgwebo tsa lefatshe leno? Go na le maitemogelo afe a a bontshang gore batho ba Modimo ba mo ikanya ka botlalo le fa gone ba tshela mo maemong ano a a thata?’
SETSHWANTSHO SA MOLEBEDI YO O SA SIAMANG
4, 5. (a) Molebedi wa mo setshwantshong sa ga Jesu o ne a lebana le boemo bofe? (b) Jesu o ne a naya balatedi ba gagwe kgakololo efe?
4 Bala Luke 16:1-9. Setshwantsho sa ga Jesu sa molebedi yo o sa siamang se dira gore re akanye. Fa molebedi yono a sena go latofadiwa ka bosenyi, o ne a bontsha “botlhale jo bo mosola” ka go ‘itirela ditsala’ tse di tla mo thusang fa a sena go latlhegelwa ke tiro ya gagwe ya bolebedi. * Le fa go ntse jalo, fano Jesu o ne a sa kgothaletse barutwa ba gagwe gore ba dire dilo tse di sa siamang gore ba tle ba tshele sentle mo lefatsheng leno. O ne a re boitshwaro jo bo ntseng jalo bo tshwana le jwa “bana ba tsamaiso eno ya dilo,” mme gone, o ne a dirisa setshwantsho seno go tlhalosa ntlha nngwe ya botlhokwa.
5 Jesu o ne a itse gore fela jaaka molebedi yoo yo o neng a lebane le boemo jo bo thata, bontsi jwa balatedi ba gagwe ba ne ba tla tshwanelwa ke go itshedisa mo lefatsheng leno le le tletseng tshiamololo. Ka jalo, o ne a ba kgothatsa jaana: ‘Itireleng ditsala ka dikhumo tse di sa siamang, gore, fa tse di ntseng jalo di fela, [Jehofa le Jesu] ba lo amogele mo mafelong a bonno a bosakhutleng.’ Re ka ithuta eng mo kgakololong eno ya ga Jesu?
6. Re itse jang gore go dira madi e ne e se karolo ya maikaelelo a Modimo?
6 Le fa gone Jesu a sa tlhalose lebaka la go bo a re dikhumo ga di a ‘siama,’ Baebele e tlhalosa sentle gore go dira madi e ne e se karolo ya maikaelelo a Modimo. Jehofa o ne a naya Adame le Efa sengwe le sengwe se ba se tlhokang kwa tshimong ya Edene. (Gen. 2:15, 16) Moragonyana, fa moya o o boitshepo o ne o okame phuthego ya batlodiwa ya mo lekgolong la ntlha la dingwaga, “ga go na le a le mongwe yo o neng a bolela gore sengwe sa dilo tse a neng a na le tsone e ne e le sa gagwe; mme ba ne ba tlhakanetse dilo tsotlhe.” (Dit. 4:32) Moporofeti Isaia o ne a bua ka nako e mo go yone batho botlhe ba neng ba tla itumelela dilo tse di molemo tsa mo lefatsheng. (Isa. 25:6-9; 65:21, 22) Mme fa nako eo e ise e goroge, balatedi ba ga Jesu ba ne ba tla tlhoka “botlhale jo bo mosola” gore ba kgone go itshedisa ka “dikhumo tse di sa siamang” tsa lefatshe leno mme ba ntse ba leka go itumedisa Modimo.
GO DIRISA DIKHUMO TSE DI SA SIAMANG KA TSELA E E BOTLHALE
7. Go na le kgakololo efe mo go Luke 16:10-13?
7 Bala Luke 16:10-13. Motlhanka yo o mo setshwantshong sa ga Jesu o ne a itirela ditsala gore di tle di mo thuse. Le fa go ntse jalo, Jesu o ne a kgothaletsa balatedi ba gagwe gore ba tsalane le ene le Jehofa mme ba sa dire jalo ka mabaka a bopelotshetlha. Ditemana tse di tlang morago ga pego ya setshwantsho seno di amanya go dirisa “dikhumo tse di sa siamang” le go ikanyega mo Modimong. Se Jesu a neng a se tlhalosa e ne e le gore re ka kgona go ‘itshupa re ikanyega’ ka tsela e re dirisang dikhumo tseo ka gone. Re ka dira seo jang?
8, 9. Bangwe ba dirisa dithoto tsa bone jang?
8 Tsela nngwe e re ka bontshang ka yone gore re ikanyega ka dithoto tsa rona ke ka go ntsha meneelo go tshegetsa tiro ya lefatshe lotlhe ya go rera e Jesu a neng a bua ka yone. (Math. 24:14) Mosetsana mongwe wa kwa India o ne a itirela letlole le lennye la madi mme a nna a tsenya madi mo go lone, o ne a bo a rekisa ditshamekisi tsa gagwe gore a nne le madi a a ka a tsenyang mo letloleng leo. Fa letlole leo le tlala, o ne a ntsha madi ao gore a dirisediwe tiro ya go rera. Mokaulengwe mongwe wa kwa India yo o nang le tshimo ya dikhokonate, o ne a naya ofisi ya thanolo ya kwa Malayalam dikhokonate tse dintsi ka gonne a re ba tlhoka dikhokonate, ka jalo, fa a ba naya tsone seo se tla ba thusa thata go feta fa a ka bo a ba naya madi. Joo ke botlhale jo bo mosola. Ka tsela e e tshwanang, bakaulengwe ba kwa Greece ba naya lelapa la Bethele mafura a a apayang, tšhisi le dijo tse dingwe mme ba dira jalo ka metlha.
9 Mokaulengwe mongwe wa kwa Sri Lanka yo o nnang kwa nageng e nngwe, o neelane ka setsha le ntlo ya gagwe gore bakaulengwe ba tshwarele dipokano le dikopano mo go tsone le gore badiredi ba nako e e tletseng ba di dirise. Mokaulengwe yono a ka bo a ile a di dirisa gore a itirele lotseno, le fa go ntse jalo, o ne a di dirisa go thusa baboledi bao ba ba se nang go le kalo. Kwa mafatsheng a tiro ya rona e thibetsweng kwa go one, bakaulengwe ba neelana ka magae a bone gore a dirisiwe e le Diholo Tsa Bogosi mme seno se letla babulatsela ba le bantsi le batho ba bangwe ba ba se nang madi a a kalo gore ba nne le lefelo le ba ka tshwarelang dipokano mo go lone ntle le go duela madi mangwe.
10. Re nna le masego afe fa re aba ka bopelotshweu?
10 Dikai tse re sa tswang go bua ka tsone di bontsha gore batho ba Modimo ba ‘ikanyega mo go se sebotlana thata’ ka tsela e ba dirisang dithoto tsa bone ka yone, tse tota di seng botlhokwa go le kalo fa di bapisiwa le dikhumo tsa mmatota. (Luke 16:10) Bakaulengwe bano ba ikutlwa jang ka se ba se dirileng? Ba a itse gore go nna pelotshweu ke tsela ya go iponela dikhumo tsa mmatota. (Luke 16:11) Kgaitsadi mongwe yo o ntshang moneelo ka metlha go thusa mo tirong ya Bogosi o bua jaana ka dilo dingwe tse di mo itumedisang: “Fa ke dirisa dithoto tsa me go thusa ba bangwe, ke nna le boikutlo bongwe jo bo sa tlwaelegang. Ke lemogile gore fa ke dira jalo thata, seo se dira gore ke dirisane botoka le batho ba bangwe. Ke kgona go itshwarela ba bangwe ka tsela e e oketsegileng, ke pelotelele go feta pele e bile gone jaanong go motlhofo go amogela kgakololo le go itshokela go swabisiwa.” Batho ba le bantsi ba lemogile gore go nna pelotshweu go nonotsha tumelo ya bone.—Pes. 112:5; Dia. 22:9.
11. (a) Go aba ka bopelotshweu go bontsha jang “botlhale jo bo mosola”? (b) Ke go lekalekanngwa gofe go go diregang mo bathong ba Modimo? (Bona setshwantsho se se simololang setlhogo.)
11 Go dirisa dithoto tsa rona go ema nokeng tiro ya Bogosi go bontsha “botlhale jo bo mosola” ka tsela e nngwe gape. Go re letla gore re dirise maemo a rona go thusa batho ba bangwe. Batho ba ba itsholetseng mme ba sa kgone go tsenela tirelo ya nako e e tletseng kgotsa go fudugela kwa dinageng tse dingwe ba ka nna le kgotsofalo ya go itse gore meneelo e ba e ntshang e ema nokeng bodiredi jwa ba bangwe. (Dia. 19:17) Meneelo e e ntshiwang ka go rata e thusa gore bakaulengwe ba ba nnang kwa mafatsheng a a sa itsholelang ba kgone go amogela dikgatiso le go tswelela ka tiro ya go rera. Mo mafatsheng a a jaaka Congo, Madagascar le Rwanda, bakaulengwe ga ba bolo go tshwanelwa ke go tlhopha gore a ba tla rekela ba malapa a bone dijo kgotsa ba tla reka Dibaebele tse ka dinako dingwe tlhwatlhwa ya tsone e neng e lekana le madi a modiri a a amogelang mo bekeng kgotsa mo kgweding. Gone jaanong ka ntlha ya meneelo ya ba le bantsi le go ‘lekalekanngwa’ ga madi, phuthego ya ga Jehofa e ile ya kgona go ranola le go anamisa Dibaebele kwa malapeng a a sa itsholelang le kwa bathong ba ba batlang go ithuta boammaaruri. (Bala 2 Bakorintha 8:13-15.) Ka jalo, batho botlhe ba kgona go nna le tshono ya go atamalana le Jehofa.
GO TILA GO NNA LE SEABE SE SEGOLO MO ‘DITIRONG TSA KGWEBO TSA BOTSHELO’
12. Aborahame o ne a bontsha jang gore o ikanya Modimo?
12 Tsela nngwe e re ka nnang le botsala jo bo molemo le Jehofa ka yone ke ka go fokotsa seabe se re nang le sone mo ditirong tsa kgwebo le ka go dirisa maemo a rona go batla dikhumo tsa mmatota. Monna wa tumelo wa mo metlheng ya bogologolo e bong Aborahame o ne a fuduga kwa Ure mme a ya go nna mo ditenteng gore a nonotshe botsala jwa gagwe le Jehofa. (Baheb. 11:8-10) O ne a nna a ikanya Modimo e re ka e le ene Motswedi wa dikhumo tsa mmatota, mme ga a ka a ipatlela dikhumo ka gonne seo se ne se tla bo se bontsha gore ga a mo ikanye. (Gen. 14:22, 23) Jesu o ne a kgothatsa lekau lengwe le le humileng jaana: “Fa o batla go itekanela, tsamaya o ye go rekisa dilo tsa gago o bo o abele bahumanegi mme o tla nna le letlotlo kwa legodimong, mme o tle o nne molatedi wa me.” (Math. 19:21) Lekau leo le ne le se na tumelo e e tshwanang le ya ga Aborahame, le fa go ntse jalo, go na le batho ba bangwe ba ba ileng ba bontsha gore ba ikanya Modimo ka botlalo.
13. (a) Paulo o ne a naya Timotheo kgakololo efe? (b) Re ka dirisa jang kgakololo ya ga Paulo gompieno?
13 Timotheo o ne a na le tumelo e e nonofileng. Fa Paulo a sena go bitsa Timotheo a re ke “lesole le le molemo la ga Keresete Jesu,” o ne a mo raya a re: “Ga go na motho ope yo e reng e le lesole a bo a tsenelela ditiro tsa kgwebo tsa botshelo, gore a tle a bone kamogelo ya yo o mo kwadisitseng go nna lesole.” (2 Tim. 2:3, 4) Gompieno balatedi ba ga Jesu go akaretsa Bakeresete ba feta milione ba ba mo tirelong ya nako e e tletseng ba dirisa kgakololo eno ya ga Paulo go ya kafa maemo a bone a ba letlang ka gone. Ba leka go emelana le kgatelelo ya dipapatso le ya dilo tse di ba dikologileng mme ba nna ba gopotse molaomotheo ono: “Moadingwa ke motlhanka wa motho yo o mo adimang.” (Dia. 22:7) Satane o batla gore re fetse nako ya rona yotlhe le maatla otlhe a rona re le makgoba a dilo tsa kgwebo. Ditshwetso dingwe tse re di dirang di ka dira gore re nne le dikoloto tse di sa feleng. Go duelela matlo a magolo, dithuto, dikoloi tse di turang le go dira manyalo a a magasigasi, go ka dira gore re nne le mathata a madi. Re bontsha botlhale jo bo mosola fa re tlhofofatsa matshelo a rona le go fokotsa dikoloto tsa rona mme seno se dira gore re gololesege go direla Modimo go na le go nna makgoba a lefatshe leno.—1 Tim. 6:10.
14. Ke boikutlo bofe jo re tlhokang go bo bontsha? Naya dikai.
14 Go tlhofofatsa matshelo a rona go tlhoka gore re rulaganye gore ke eng se se tlang pele. Banyalani bangwe ba ne ba na le kgwebo nngwe e e atlegileng. Le fa go ntse jalo, e re ka ba ne ba batla go tsenela tirelo ya nako e e tletseng ba ne ba rekisa kgwebo ya bone, sekepe le dithoto tse dingwe tsa bone. Gape ba ne ba ithaopela go thusa ka tiro ya go aga ntlokgolo e ntšha e e kwa Warwick, New York. Sengwe se ba neng ba se itumelela thata e ne e le go direla kwa Bethele le morwadiabone le monna wa gagwe, mme gape ba ne ba bereka dibeke di le mmalwa le batsadi ba bone mo porojekeng eo ya Warwick. Kgaitsadi mongwe yo e leng mmulatsela kwa Colorado, U.S.A., o ne a bona tiro kwa bankeng mme o ne a dira tiro eo ka malatsi a a rileng fela. Badiri ba kwa bankeng ba ne ba itumelela tiro ya gagwe thata jaana mo ba neng ba mo naya tshono ya go bereka beke yotlhe le go mo okeletsa madi. Le fa go ntse jalo, e re ka tiro eo e ne e tla fokotsa tlhoafalo ya gagwe mo bodireding, o ne a e gana. Tseno ke dikai di le mmalwa fela tsa batlhanka ba ga Jehofa ba ba ileng ba intsha setlhabelo gore ba mo direle. Go iketleeletsa go baya dilo tse di direlwang Bogosi kwa pele go bontsha gore re anaanela botsala jwa rona le Modimo le gore re anaanela dikhumo tsa mmatota tse di leng tlhwatlhwakgolo go feta sepe fela se se mo lefatsheng leno.
FA DIKHUMO DI SA TLHOLE DI NA LE MOSOLA
15. Ke dikhumo dife tse di dirang gore re itumele thata?
15 Go huma ga go reye gore motho o segofadiwa ke Modimo. Jehofa o segofatsa batho ba ba ‘humileng mo ditirong tse di molemo.’ (Bala 1 Timotheo 6:17-19.) Ka sekai, fa Lucia * wa kwa Italy a ne a utlwa gore go na le tlhokego ya baboledi kwa Albania, o ne a fudugela koo ka 1993 mme o ne a se na sepe se a itshedisang ka sone, o ne a ikantse Jehofa ka botlalo. O ne a ithuta puo ya kwa Albania mme a thusa batho ba feta 60 gore ba kolobediwe. Le fa gone bontsi jwa batho ba Modimo ba sa rere kwa mafelong a a ntseng jalo, sepe fela se re se dirang go thusa batho ba bangwe go tsena mo tseleng ya botshelo, ke sengwe se rona le bone re tla tswelelang re se itumelela go ya go ile.—Math. 6:20.
16. (a) Go tlile go direga eng ka tsamaiso eno? (b) E re ka re itse se se tla diregang mo isagweng, re tshwanetse go dirisa jang dithoto tsa rona?
16 Jesu o ne a re, “fa [dikhumo] tse di ntseng jalo di fela,” ga a ka a re ‘fa e le gore di tla fela.’ (Luke 16:9) Go jewa ga dibanka le go wa ga ikonomi ga se sepe fa go bapisiwa le se se tla diregang mo lefatsheng lotlhe mo isagweng. Tsamaiso yotlhe ya ga Satane go akaretsa dipolotiki, bodumedi le kgwebo, e tlile go fedisiwa. Moporofeti Esekiele le Sefania ba ne ba bolelela pele gore dilo tse go tloga kgale di leng botlhokwa tota mo dilong tsa kgwebo e leng gouta le selefera, ga di kitla di tlhola di nna le mosola ope. (Esek. 7:19; Sefa. 1:18) Re ne re tla ikutlwa jang fa re setse re tsofetse mme re bo re lemoga gore re ile ra tlogela dikhumo tsa mmatota ka ntlha ya “dikhumo tse di sa siamang” tsa lefatshe leno? Re ka nna ra ikutlwa jaaka monna yo o ileng a dira ka natla botshelo jotlhe gore a nne le madi a mantsi mme a bo a lemoga morago gore madi ao ga se a mmatota. (Dia. 18:11) Eleruri dikhumo tseo di tlile go fela, ka jalo, o se ka wa latlhegelwa ke tshono ya go di dirisa gore o nne le botsala jo bo molemo le Jehofa le Jesu. Sepe fela se re se dirang go baya dilo tse di direlwang Bogosi kwa pele, se tla dira gore re nonofe mo tumelong.
17, 18. Batho ba ba atamalaneng le Modimo ba tla amogela eng?
17 Fa Bogosi Jwa Modimo bo tla, ga re kitla re tlhola re duelela matlo, dijo e tla bo e le mahala e bile e le ntletsentletse gape ga re kitla re duelela kalafi. Batho ba ga Jehofa ba tla itumelela dilo tse di molemo thata tsa lefatshe. Gauta, selefera le matlotlo a mangwe e tla bo e le mekgabisa fela, e seng dilo tse batho ba di ipolokelang gore ba hume. Batho botlhe ba tla kgona go dirisa dilwana tsa go aga tsa maemo a a kwa godimo tse di jaaka logong, leje le tshipi. Batho ba tla thusana e seng ka gonne ba batla madi mme ka gonne ba itumelela go dira jalo. Batho botlhe ba tla dirisa metswedi ya lefatshe ka tsela e e lekalekanang, go se na ope yo o nang le mo gontsi go feta ba bangwe.
18 Ano ke mangwe a masego a batho ba ba atamalanang le Jehofa le Jesu ba tla nnang le one. Baobamedi ba ga Jehofa ba mo lefatsheng ba tla itumela tota fa ba utlwa mafoko ano a ga Jesu: “Tlang, lona ba lo segofaditsweng ke Rre, ruang bogosi jo lo bo baakanyeditsweng go tloga fa e sa le lefatshe le thaiwa.”—Math. 25:34.
^ ser. 4 Jesu ga a tlhalose gore a tatofatso eo e ne e le boammaaruri. Lefoko la Segerika le le ranotsweng e le “latofadiwa” mo go Luke 16:1, le naya kgopolo ya gore gongwe molebedi yoo o ne a sentswe leina. Jesu o tlhomolola tsela e molebedi yono a ileng a tsiboga ka yone e seng mabaka a go bo a ile a latlhegelwa ke tiro ya gagwe.
^ ser. 15 Kgang ya botshelo ya ga Lucia Moussanett e mo makasineng wa Tsogang! wa July 8, 2003, ts. 28-32.


text:
“Bonang! Ke na Le Lona Malatsi Otlhe”
“Bonang! Ke na le lona malatsi otlhe go fitlha bokhutlong jwa tsamaiso eno ya dilo.” —MATH. 28:20.
1. (a) Tlhalosa setshwantsho sa korong le mefero ka bokhutshwane. (b) Jesu o ne a tlhalosa jang bokao jwa sone?
SENGWE sa ditshwantsho tsa ga Jesu tse di malebana le Bogosi se bua ka molemi yo o jalang peo e e molemo ya korong le mmaba yo o jalang mefero mo gare ga peo e e molemo. Mefero e hupetsa korong, mme molemi o laela batlhanka ba gagwe gore ba ‘di lese di gole mmogo go fitlha ka nako ya thobo.’ Ka paka ya thobo, mefero e a senngwa mme korong yone e a phuthiwa. Jesu o ne a tlhalosa bokao jwa setshwantsho seno. (Bala Mathaio 13:24-30, 37-43.) Setshwantsho seno se senola eng? (Bona tšhate ya setlhogo se se reng, “Korong le Mefero.”)
2. (a) Ke eng se se tshwantshediwang ke ditiragalo tse di diregang mo tshimong ya molemi? (b) Re tla sekaseka karolo efe ya setshwantsho seno?
2 Ditiragalo tse di diregang mo tshimong ya molemi di bontsha gore Jesu o tla phutha leng le gone jang setlhopha sotlhe sa korong—Bakeresete ba ba tloditsweng ba ba tla busang le ene mo Bogosing jwa gagwe—go tswa mo bathong. Tiro ya go jala e simolotse ka Pentekosete ya 33 C.E. Tiro ya go phutha e tla wediwa fa batlodiwa ba ba tla bong ba sa ntse ba tshela mo bokhutlong jwa tsamaiso eno ya dilo, ba tshwaiwa la bofelo mme go tswa foo ba bo ba tseelwa kwa legodimong. (Math. 24:31; Tshen. 7:1-4) Fela jaaka motho yo o palameng mo setlhoeng sa thaba a kgona go bona sengwe le sengwe se se mo dikologileng, setshwantsho seno se re thusa gore re kgone go bona sentle ditiragalo tse di neng di tla diragala mo lobakeng lwa dingwaga di ka nna 2 000. Go ya ka tsela e re tlhaloganyang dilo botoka ka yone, ke ditiragalo dife tse di amanang le Bogosi tse re di lemogang? Setshwantsho seno se tlhalosa nako ya go jala, ya go gola le ya thobo. Setlhogo seno se tla remelela thata mo nakong ya thobo. *
JESU O ETSE TLHOKO SE SE DIRAGALANG
3. (a) Go ne ga diragala eng morago ga lekgolo la ntlha la dingwaga? (b) Go ya ka Mathaio 13:28, go ne ga tsoga potso efe, mme e ne ya bodiwa ke bomang? (Bona gape le dintlha tse di konelang.)
3 Mo tshimologong ya lekgolo la bobedi la dingwaga C.E., ‘mefero e ne ya bonala’ fa Bakeresete ba e seng ba boammaaruri ba ne ba tlhagelela mo lefatsheng. (Math. 13:26) Mo lekgolong la bonè la dingwaga, palo ya Bakeresete ba ba tshwantshediwang ke mefero e ne ya feta kgakala palo ya Bakeresete ba ba tloditsweng. Se lebale gore mo setshwantshong seno, batlhanka ba ne ba kopa mong wa bone gore a ba neye tetla ya gore ba kumole mefero. * (Math. 13:28) Mong wa bone o ne a reng?
4. (a) Karabo ya Mong e bong Jesu e senola eng? (b) Bakeresete ba ba tshwantshediwang ke korong ba ne ba lemogiwa leng?
4 Fa Jesu a bua ka korong le mefero, o ne a re: “Di leseng di gole mmogo go fitlha ka nako ya thobo.” Taelo eno e bontsha gore fa e sa le go tloga mo lekgolong la ntlha la dingwaga go tla go fitlha gompieno, go ntse go na le bangwe ba Bakeresete ba batlodiwa ba ba tshwantshediwang ke korong mo lefatsheng. Seo se tlhomamisiwa ke se moragonyana Jesu a neng a se bolelela barutwa ba gagwe fa a ne a re: “Ke na le lona malatsi otlhe go fitlha bokhutlong jwa tsamaiso eno ya dilo.” (Math. 28:20) Ka jalo, Jesu o tla sireletsa Bakeresete ba ba tloditsweng malatsi otlhe go fitlha kwa bokhutlong jwa metlha. Le fa go ntse jalo, e re ka ba ne ba hupeditswe ke Bakeresete ba ba tshwantshediwang ke mofero, ga re tlhomamisege gore ke bomang ba ba neng ba le mo setlhopheng sa korong mo lobakeng loo lo loleele lwa nako. Mme gone, masomesome a dingwaga pele ga paka ya thobo e simolola, setlhopha sa korong se ne sa simolola go lemotshega. Seo se ne sa direga jang?
MORONGWA O “BULA TSELA”
5. Boporofeti jwa ga Malaki bo ne jwa diragadiwa jang mo lekgolong la ntlha la dingwaga?
5 Makgolokgolo a dingwaga pele ga Jesu a bua ka setshwantsho sa korong le mefero, Jehofa o ne a tlhotlheletsa moporofeti Malaki go bolelela pele ditiragalo tse di tlhalosiwang mo setshwantshong sa ga Jesu. (Bala Malaki 3:1-4.) Johane Mokolobetsi e ne e le ene ‘morongwa yo o neng a bula tsela.’ (Math. 11:10, 11) Fa a ne a goroga ka 29 C.E., nako ya go atlholwa ga setšhaba sa Iseraele e ne e le gaufi. Jesu e ne e le morongwa wa bobedi. O ne a phepafatsa tempele ya kwa Jerusalema gabedi—la ntlha fa a ne a simolola bodiredi jwa gagwe mme la bobedi, go ela kwa bokhutlong jwa bodiredi jwa gagwe. (Math. 21:12, 13; Joh. 2:14-17) Ka jalo, tiro ya ga Jesu ya go phepafatsa e ne e tla tsaya lobaka lo lo rileng.
6. (a) Boporofeti jwa ga Malaki bo diragadiwa jang ka tsela e kgolwane? (b) Jesu o ne a tlhatlhoba tempele ya semoya ka nako efe? (Bona gape le dintlha tse di konelang.)
6 Boporofeti jwa ga Malaki bo diragadiwa jang ka tsela e kgolwane? Mo masomesomeng a dingwaga a a neng a lebisa go 1914, C. T. Russell le batho ba a neng a bereka le bone ba ne ba dira tiro e e tshwanang le ya ga Johane Mokolobetsi. Tiro eo ya botlhokwatlhokwa e ne e akaretsa go tsosolosa dithuto tsa boammaaruri tsa Baebele. Baithuti ba Baebele ba ne ba ruta bokao jwa boammaaruri jwa setlhabelo sa thekololo sa ga Keresete, ba senola gore thuto ya molelo wa dihele ke maaka ba bo ba bolela gore Metlha ya Baditšhaba e tla fela. Le fa go ntse jalo, go ne go sa ntse go na le ditlhopha tsa bodumedi tse dintsi tse di neng di ipolela gore ke balatedi ba ga Keresete. Ka jalo, potso eno ya botlhokwa e ne e tshwanetse go arabiwa: Ke bomang mo ditlhopheng tseo ba e neng e le korong? Go araba potso eo, Jesu o ne a simolola go tlhatlhoba tempele ya semoya ka 1914. Tiro eo ya go tlhatlhoba le go phepafatsa e ne ya dirwa mo lobakeng lo lo rileng lwa nako—go simolola ka 1914 go fitlha mo masimologong a 1919. *
DINGWAGA TSA GO TLHATLHOBA LE GO PHEPAFATSA
7. Fa Jesu a ne a simolola tiro ya gagwe ya go tlhatlhoba ka 1914, o ne a fitlhela eng?
7 Fa Jesu a ne a simolola tiro ya gagwe ya go tlhatlhoba, o ne a fitlhela eng? O ne a fitlhela setlhopha se sennye sa Baithuti ba Baebele ba ba tlhagafetseng, ba mo dingwageng tse di fetang 30 ba neng ba dirisa maatla le dithoto tsa bone go tsweletsa pele letsholo la go rera. * Ruri go tshwanetse ga bo go ne go itumedisa Jesu le baengele go bona gore setlhopha seo se sennye le se se nonofileng se se neng se tshwana le lotlhaka lwa korong, ga se a ka sa hupediwa ke mefero ya ga Satane! Le fa go ntse jalo, go ne ga tlhokega gore ‘go ntlafadiwe bomorwa Lefi,’ e leng batlodiwa. (Mal. 3:2, 3; 1 Pet. 4:17) Ka ntlha yang?
8. Go ne ga diragala eng morago ga 1914?
8 Kwa bokhutlong jwa 1914, Baithuti ba Baebele bangwe ba ne ba kgobega marapo ka gonne ba ne ba sa ya legodimong. Ka 1915 le 1916, batho ba ba neng ba se mo phuthegong ba ba neng ba le kgatlhanong le batho ba Modimo, ba ne ba dira gore tiro ya go rera e nne bonya. Se se maswe le go feta ke gore, morago ga loso lwa ga Mokaulengwe Russell ka Diphalane 1916, go ne ga tsoga kganetso mo teng ga phuthego ya Modimo. Batsamaisi ba le banè mo go ba le supa ba Watch Tower Bible and Tract Society ba ne ba tsuologela tshwetso ya gore Mokaulengwe Rutherford e nne ene a etelelang pele. Ba ne ba leka go baka dikgaogano mo gare ga bakaulengwe, le fa go ntse jalo, ka Phatwe 1917, ba ne ba tswa mo Bethele—ruri seo e ne e le go phepafatsa phuthego ya Modimo! Baithuti ba Baebele bangwe le bone ba ne ba ineela ka ntlha ya go boifa batho. Le fa go ntse jalo, Baithuti ba Baebele e le setlhopha, ba ne ba itetla go phepafadiwa ke Jesu mme ba dira diphetogo tse di neng di tlhokega. Ka jalo, Jesu o ne a ba atlhola gore ke Bakeresete ba boammaaruri ba ba tshwantshediwang ke korong, mme a gana Bakeresete ba e seng ba boammaaruri, go akaretsa le ba ba neng ba le mo dikerekeng tse di ipitsang tsa Bokeresete. (Mal. 3:5; 2 Tim. 2:19) Go ne ga diragala eng morago ga foo? Gore re bone karabo ya potso eo, a re sekasekeng gape setshwantsho sa korong le mefero.
GO DIRAGALANG MORAGO GA TSHIMOLOGO YA PAKA YA THOBO?
9, 10. (a) Gone jaanong re tla sekaseka eng malebana le paka ya thobo? (b) Ke eng sa ntlha se se diragetseng mo pakeng ya thobo?
9 Jesu o ne a re: “Thobo ke bokhutlo jwa tsamaiso ya dilo.” (Math. 13:39) Paka eo ya thobo e ne ya simolola ka 1914. Re tla tlotla ka ditiragalo di le tlhano tse Jesu a ileng a bolelela pele gore di tla diragala ka nako eo.
10 Ya ntlha, go phutha mefero. Jesu a re: “Mo pakeng ya thobo ke tla bolelela barobi ke re, Phuthang pele mefero lo bo lo e bofe ka dingata.” Morago ga 1914, baengele ba ne ba simolola go ‘phutha’ Bakeresete ba ba tshwantshediwang ke mofero, ka go ba kgaoganya le batlodiwa, e leng “bana ba bogosi.”—Math. 13:30, 38, 41.
11. Go tla go fitlha gompieno, ke eng se se dirang gore Bakeresete ba boammaaruri ba farologane le ba e seng ba boammaaruri?
11 Fa tiro ya go phutha e ntse e tsweletse, pharologano magareng ga ditlhopha tseno tse pedi e ne ya bonala sentle. (Tshen. 18:1, 4) Ka 1919, go ne ga bonala sentle gore Babelona yo Mogolo o ole. Ke eng se segolobogolo se neng se dira gore Bakeresete ba boammaaruri ba farologane le ba e seng ba boammaaruri? Ke tiro ya go rera. Ba ba neng ba eteletse Baithuti ba Baebele pele ba ne ba simolola go gatelela botlhokwa jwa gore mongwe le mongwe a nne le seabe mo tirong ya go rera ka Bogosi. Ka sekai, bukana ya To Whom the Work Is Entrusted, e e gatisitsweng ka 1919, e ne ya rotloetsa Bakeresete botlhe ba batlodiwa gore ba rere ka ntlo le ntlo. E ne ya re: “Tiro e bonala e le kgolo, le fa go ntse jalo, ke tiro ya Morena, mme re tla e dira ka maatla a gagwe. Lo na le tshiamelo ya go nna le seabe mo go yone.” Batho ba ne ba itshwara jang fa ba utlwa seo? Go ya ka Tora ya Tebelo ya 1922, go simolola ka nako eo go ya pele, Baithuti ba Baebele ba ne ba oketsa tiro ya go rera. Go ise go ye kae, tiro ya go rera ka ntlo le ntlo e ne ya nna letshwao la Bakeresete bao ba ba ikanyegang—go tla go fitlha gompieno.
12. Setlhopha sa korong se ne sa simolola go phuthiwa leng?
12 Ya bobedi, go phutha korong. Jesu o laela baengele ba gagwe jaana: ‘Yang go phuthela korong mo ntlong ya me ya polokelo.’ (Math. 13:30) Fa e sa le ka 1919, batlodiwa ba ntse ba phuthelwa mo phuthegong ya Bokeresete e e tsosolositsweng. Bakeresete ba batlodiwa ba ba tla bong ba tshela mo bokhutlong jwa tsamaiso eno ya dilo, ba tla phuthiwa la bofelo fa ba amogela tuelo ya bone ya go tshela kwa legodimong.—Dan. 7:18, 22, 27.
13. Tshenolo 18:7 e senola eng malebana le boikutlo jwa seaka kgotsa Babelona yo Mogolo, go akaretsa le madumedi a a ipitsang a Bokeresete?
13 Ya boraro, selelo le phuranyo ya meno. Fa baengele ba sena go phutha mefero, go direga eng? Fa Jesu a bua ka boemo jwa setlhopha sa mofero a re: “Ke gone koo selelo sa bone le phuranyo ya meno a bone di tla nnang gone.” (Math. 13:42) A seo se a direga gone jaanong? Nnyaa. Gompieno, madumedi a a ipitsang a Bokeresete a e leng karolo ya seaka, a sa ntse a bua jaana: “Ke ntse jaaka kgosigadi, ga ke motlholagadi, e bile ga ke kitla ke bona khutsafalo.” (Tshen. 18:7) Eleruri, madumedi a a ipitsang a Bokeresete a ikutlwa e le one a laolang, e bile a ipolela gore a “ntse jaaka kgosigadi” mo godimo ga baeteledipele ba dipolotiki. Gone jaanong, batho bao ba ba emelwang ke mefero ba a ikgantsha, ga ba lele. Le fa go ntse jalo, seo se tloga se fetoga.
14. (a) Bakeresete ba e seng ba boammaaruri ba tla ‘phuranya meno a bone’ leng mme gone ka ntlha yang? (b) Tsela e ntšha e re tlhaloganyang ka yone Mathaio 13:42, e dumalana jang le se se tlhalosiwang mo go Pesalema 112:10? (Bona dintlha tse di konelang.)
14 Ka nako ya pitlagano e kgolo, morago ga gore bodumedi jotlhe jwa maaka bo senngwe, ba e neng e le balatedi ba jone ba tla sia ba batla lefelo la go iphitlha, mme gone, ga ba kitla ba bona lefelo lepe le le sireletsegileng. (Luke 23:30; Tshen. 6:15-17) Go tswa foo, e re ka ba tla bo ba lemoga gore ga go na kwa ba tla iphitlhelang tshenyego gone, ba tla lela ka ntlha ya go tlalelwa ba bo ba ‘phuranya meno a bone’ ka ntlha ya go galefa. Fela jaaka Jesu a boleletse pele mo boporofeting jwa gagwe jo bo malebana le pitlagano e kgolo, mo nakong eo e e thata, ba tla “ititaya [ba] lela selelo sa khutsafalo.” *—Math. 24:30; Tshen. 1:7.
15. Go tla diragala eng ka mefero, mme seo se tla direga leng?
15 Ya bonè, go latlhelwa mo bokepisong. Go tla diragala eng ka batho ba ba tshwantshediwang ke dingata tsa mefero? Baengele “ba tlaa ba latlhela mo bokepisong jo bo tukang.” (Math. 13:42) Seo se kaya go senngwa gotlhelele. Ka jalo, batho bao ba e neng e le balatedi ba mekgatlho ya bodumedi jwa maaka ba tla senngwa ka nako ya karolo ya bofelo ya pitlagano e kgolo, Haramagedona.—Mal. 4:1.
16, 17. (a) Tiragalo ya bofelo e Jesu a e umakang mo setshwantshong sa gagwe ke efe? (b) Ke eng fa re ka dira tshwetso ya gore tiragalo eo e sa ntse e tla diragala mo nakong e e tlang?
16 Ya botlhano, go phatsima thata. Jesu o konela boporofeti jwa gagwe ka go re: “Ka nako eo basiami ba tla phatsima thata fela jaaka letsatsi mo bogosing jwa ga Rraabone.” (Math. 13:43) Seo se tla diragala leng le gone kae? Mafoko ano a sa ntse a tla diragadiwa mo nakong e e tlang. Jesu o ne a bolelela pele tiragalo e e neng e tla diragala kwa legodimong, e seng se se diragalang gone jaanong mo lefatsheng. * Ela tlhoko mabaka a le mabedi a go bo re bua jalo.
17 A re simololeng ka go sekaseka potso ya ntlha e e malebana le gore seo se tla diragala leng. Jesu o ne a re: “Ka nako eo basiami ba tla phatsima.” Ga go pelaelo gore polelwana “ka nako eo” e bua ka tiragalo e Jesu a neng a sa tswa go e umaka, e leng ‘go latlhela mefero mo bokepisong jo bo tukang.’ Seo se direga mo karolong ya bofelo ya pitlagano e kgolo. Ka jalo, ‘go phatsima thata’ ga batlodiwa le gone go tshwanetse ga direga mo nakong e e tlang. Mma jaanong re sekasekeng potso ya bobedi ya gore seno se tla diragala kae. Jesu o ne a re basiami ba tla ‘phatsima mo bogosing.’ Seo se kaya eng? Batlodiwa botlhe ba ba ikanyegang ba ba tla bong ba sa ntse ba le mo lefatsheng fa karolo ya ntlha ya pitlagano e kgolo e sena go feta ba tla bo ba setse ba tshwailwe la bofelo. Go tswa foo, jaaka go bontshitswe mo boporofeting jwa ga Jesu jo bo malebana le pitlagano e kgolo, ba tla phuthelwa kwa legodimong. (Math. 24:31) Fa ba le koo, ba tla phatsima “mo bogosing jwa ga Rraabone,” mme nakwana fela morago ga ntwa ya Haramagedona, ba tla nna monyadiwa yo o itumetseng wa ga Jesu mo ‘lenyalong la Kwana.’—Tshen. 19:6-9.
KAFA RE SOLEGELWANG MOLEMO KA GONE
18, 19. Setshwantsho sa ga Jesu sa korong le mefero se ka solegela mongwe le mongwe wa rona molemo ka ditsela dife?
18 Re solegelwa molemo jang ke go tlhaloganya ka botlalo se setshwantsho seno se se kayang? A re sekasekeng ditsela di le tharo. Ya ntlha, setshwantsho seno se dira gore temogo ya rona e oketsege. Se senola lebaka la botlhokwa la go bo Jehofa a letleletse boikepo. O ne a “leseletsa dijana tsa tšhakgalo” gore a baakanye ‘dijana tsa kutlwelobotlhoko’—ba setlhopha sa korong. * (Bar. 9:22-24) Tsela ya bobedi, se nonotsha tsholofelo ya rona. Fa bokhutlo bo ntse bo atamela, baba ba rona ba tla nonotsha ntwa e ba e lwang kgatlhanong le rona, mme ‘ga ba na ba fenya.’ (Bala Jeremia 1:19.) Fela jaaka Jehofa a ile a sireletsa setlhopha sa korong go ralala dingwaga, Rraarona yo o kwa legodimong o tla dirisa Jesu le baengele gore a nne le rona “malatsi otlhe” a a tlang.—Math. 28:20.
19 Tsela ya boraro, setshwantsho seno se re thusa gore re bone gore ba setlhopha sa korong ke bomang. Ke eng fa seo se le botlhokwa thata? Go itse gore Bakeresete ba ba tshwantshediwang ke korong ke bomang, go tla re thusa gore re kgone go bona karabo ya potso e Jesu a ileng a e botsa mo boporofeting jwa gagwe jo bo malebana le metlha ya bofelo. O ne a botsa jaana: “Tota motlhanka yo o boikanyego le yo o botlhale ke mang?” (Math. 24:45) Ditlhogo tse pedi tse di latelang di tla re naya karabo e e kgotsofatsang ya potso eo.
^ ser. 2 Serapa 2: Gore o ikgopotse bokao jwa dikarolo tse dingwe tsa setshwantsho seno, re go rotloetsa gore o bale setlhogo se se reng, “Basiami ba Tla Phatsima Thata Fela Jaaka Letsatsi” mo makasineng wa Tora ya Tebelo wa March 15, 2010.
^ ser. 3 Serapa 3: E re ka baaposetoloi ba ga Jesu ba ne ba sule mme batlodiwa ba ba setseng mo lefatsheng ba tshwantshediwa ke korong e seng ke batlhanka, batlhanka bano ba tshwanetse ba bo ba tshwantshetsa baengele. Moragonyana mo setshwantshong seo, ba ba kumolang mefero ba tlhalosiwa e le baengele.—Math. 13:39.
^ ser. 6 Serapa 6: Eno ke tsela e ntšha e re tlhaloganyang dilo ka yone. Mo nakong e e fetileng re ne re akanya gore Jesu o ne a dira tiro ya go tlhatlhoba ka 1918.
^ ser. 7 Serapa 7: Go tloga ka 1910 go ya go 1914, Baithuti ba Baebele ba anamisitse dibuka di ka nna 4 000 000 le dipampitshana di feta 200 000 000.
^ ser. 14 Serapa 14: Eno ke tsela e ntšha e re tlhaloganyang Mathaio 13:42 ka yone. Mo nakong e e fetileng dikgatiso tsa rona di ne di tlhalosa gore Bakeresete ba e seng ba boammaaruri, ba ntse ba ‘lela e bile ba phuranya meno’ ka dingwagangwaga, ba lelela gore “bana ba bogosi” ba senola se tota ba leng sone—“bana ba yo o boikepo.” (Math. 13:38) Le fa go ntse jalo, re tshwanetse go ela tlhoko gore kgang ya go phuranya meno e tsamaisana le tshenyego.—Pes. 112:10.
^ ser. 16 Serapa 16: Daniele 12:3 e tlhalosa gore “ba ba nang le temogo [Bakeresete ba ba tloditsweng] ba tla phatsima jaaka phatsimo ya phuthologo.” Fa ba sa ntse ba le mo lefatsheng ba dira seno ka go nna le seabe mo tirong ya go rera. Le fa go ntse jalo, Mathaio 13:43 e tlhalosa nako e ka yone ba tla bong ba phatsima thata mo Bogosing jwa legodimo. Mo nakong e e fetileng, re ne re akanya gore ditemana tseno tsoopedi di bua ka tiragalo e le nngwe—tiro ya go rera.
^ ser. 18 Serapa 18: Bona buka ya Atamalana le Jehofa, tsebe 288-289.


text:
A Modimo ke Maatla Fela A a Se Nang Maikutlo?
Karabo ya Baebele
Modimo o dirisa maatla a a sa lekaneng le ape mo lobopong lotlhe. Baebele e bua jaana fa e tlhalosa kafa a bopileng masagaripa a a se nang palo a dinaledi ka teng: “
Tsholeletsang matlho a lona kwa godimo lo bone. Ke mang yo o bopileng dilo tseno? Ke Ene yo o tlisang masomosomo a tsone ka palo, a [Modimo] di bitsa tsotlhe ka maina. Ka ntlha ya bogolo jwa maatla a a boitshegang, le ka go bo a na le nonofo e kgolo, ga go le fa e le nngwe ya tsone e e tlhaelang.”—Isaia 40:25, 26.
Mme gone Modimo ga se maatla fela a a nang le nonofo e kgolo. Baebele e bontsha gore o na le maikutlo, a a jaaka lorato le letlhoo. (Pesalema 11:5; Johane 3:16) Gape e bontsha gore tsela e batho ba itshwarang ka yone e ka ama Modimo maikutlo.—Pesalema 78:40, 41.
Ithute mo go Oketsegileng
DIKGANG TSE DI TSWANG KWA MODIMONG!
Modimo ke Mang?
A Modimo o na le leina, a mme gone o amega ka rona?
ATAMALANA LE JEHOFA
A Ruri o ka ‘Atamalana le Modimo’?
Jehofa Modimo yo e leng Mmopi wa legodimo le lefatshe, o a re laletsa e bile o re naya tsholofetso.